KEPUTUSAN REPRESENTASI YASIN KAJI PERTUDUHAN KES DADAH DIKETAHUI 15 DIS

PETALING JAYA: Mahkamah Sesyen di sini hari ini menetapkan 15 Dis untuk mengetahui keputusan representasi dikemukakan penyanyi nasyid dan komposer, Muhammad Yasin Sulaiman bagi mengkaji tiga pertuduhan kes dadah yang dihadapinya.

Hakim Jamaludin Mat menetapkan tarikh itu selepas Timbalan Pendakwa Raya Mohd Asnawi Abu Hanipah memaklumkan kepada mahkamah bahawa representasi masih dalam pertimbangan pihak pendakwaan.

Peguam Ariff Azami Hussein yang mewakili Muhammad Yasin berkata pihaknya sedia maklum bahawa representasi itu perlu dirujuk kepada Jabatan Peguam Negara dan pendakwaan memerlukan masa, namun tempoh masa sebulan mencukupi untuk membuat keputusan berhubung representasi itu yang difailkan pada 26 Sept lepas.

Penyanyi lagu Mimpi Laila itu didakwa memberikan dirinya dadah jenis ’11-nor-delta-9 tetrahydrocannabinol-9- carboxylic acid’ di Pejabat Narkotik Ibu Pejabat Daerah (IPD) Petaling Jaya, pada 11.05 malam, 24 Mac lepas.

Dia dituduh mengikut Seksyen 15(1)(a) Akta Dadah Berbahaya  (ADB) 1952 dan boleh dihukum di bawah Seksyen 15 (1) akta yang sama, yang membawa hukuman denda tidak lebih RM5,000 atau penjara maksimum dua tahun, jika sabit kesalahan.

Muhammad Yasin juga didakwa memiliki dadah jenis kanabis seberat 193.7 gram dan menanam 17 pokok dalam pasu plastik berisi tanah dan daripadanya kanabis boleh diperoleh sama ada secara terus atau tidak langsung di kediamannya di Persiaran Surian Damansara Indah Resort Home, PJU 3, Kota Damansara di sini, pada 5.30 petang, tarikh yang sama.

Pertuduhan memiliki dadah adalah mengikut Seksyen 6 Akta ADB dan boleh dihukum di bawah Seksyen 39A(2) akta sama yang membawa hukuman penjara seumur hidup atau tidak kurang lima tahun dan boleh dikenakan hukuman sebat tidak kurang 10 sebatan, jika sabit kesalahan.

Bagi pertuduhan menanam pokok kanabis, pendakwaan dikemukakan mengikut Seksyen 6B (1) (a) ADB dan boleh dihukum di bawah Seksyen 6B (3) akta sama, yang memperuntukkan penjara seumur hidup dan sebat tidak kurang daripada enam sebatan, jika sabit kesalahan.

Ketika ditemui pemberita di luar mahkamah, Muhammad Yasin yang memakai baju T putih berkata beliau berharap pihak pendakwaan dapat mempertimbangkan representasi itu sebaiknya.

“Representasi itu panjang sedikit dalam 47 muka surat yang mengandungi dokumen kesihatan dan keperluan rawatan saya. Oleh itu, saya sangat optimis dengan kebijaksanaan dan belas kasihan pihak pendakwaan,” katanya.

Sementara itu, Ariff Azami berkata Muhammad Yasin ditempatkan di penjara (sel) berasingan kerana keadaan kesihatannya namun menafikan penyanyi itu mendapat keistimewaan.

“Semalam saya telah melawat Muhammad Yasin dan keadaannya ceria dan bersemangat cuma kurang selera makan. Layanan pihak penjara dan polis terhadapnya sangat baik,” katanya.–AlHijrah Online


AGONG & RAJA PERMAISURI ZAHIR UCAPAN TAKZIAH KEPADA KELUARGA TUN RAHAH

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah menzahirkan ucapan takziah kepada seluruh keluarga Tun Rahah Mohamed Noah yang meninggal dunia pada petang ini.

Menurut kenyataan Istana Negara di laman Facebook, Seri Paduka Baginda berdua turut menzahirkan rasa sedih dengan pemergian Allahyarham Tun Rahah, balu kepada bekas Perdana Menteri kedua Allahyarham Tun Abdul Razak Hussein.

“Seri Paduka Baginda berdua menzahirkan harapan agar seluruh keluarga Allahyarham sabar dan tabah menghadapi suasana sedih dan pilu ini.

“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan bersama para solihin,” jelas kenyataan Istana Negara.

Pemergian allahyarham dimaklum anaknya yang juga bekas Perdana Menteri, Datuk Seri Najib Tun Razak.

Semalam Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Sultan Perak Sultan Nazrin Muizzuddin Shah berkenan mencemar duli menziarahi Allahyarham Tun Rahah di Pusat Perubatan Prince Court di ibu negara. — AlHijrah Online


Gempa bumi sederhana gegar Malang, Indonesia

JAKARTA, 19 Februari – Gempa bumi
sederhana berukuran 5.9 pada skala Richter menggegarkan kawasan tenggara daerah
Malang, Jawa Timur awal pagi ini.

Sinar Harian memetik laporan
Bernama mengatakan bahawa gempa berpusat di 159 kilometer (km) tenggara daerah
Malang itu berlaku pada 2.30 pagi waktu Indonesia Barat.

Menurut Badan Meteorologi,
Klimatologi dan Geofisika (BMKG), gegaran gempa itu dirasakan di Lumajang,
Karangkates, Kuta, Nusa Dua dan Malang. Tiada ancaman tsunami dikeluarkan.

Setakat ini, belum ada laporan
kesan atau impak gempa itu kepada penduduk dan kawasan setempat.

Sementara itu, di Kuala Lumpur,
gempa bumi sederhana berukuran 5.5 pada skala Richter melanda Jawa Selatan
kira-kira pukul 3.30 pagi ini.

Manakala berdasarkan kenyataan
Jabatan Meteorologi Malaysia, kejadian gempa dengan kedalaman 10km itu berlaku
pada jarak 209km selatan dari Blitar, Indonesia.

Bagaimanapun, ia tidak membawa
ancaman tsunami kepada Malaysia.


HAFAZ QURAN PADA USIA 14 TAHUN, NAUFAL SEMPAT JADI IMAM SEBELUM HILANG – BAPA

GERIK: Muhammad Naufal Adzimi Mohd Harris, 17, yang hilang di kawasan kebun getah di Kampung Tanjong Sejarah, Kampung Tawai di sini, sejak tiga hari lepas, merupakan antara pelajar terbaik di maahad tahfiz tempat beliau belajar dan berjaya menghafal 30 juzuk al-Quran pada usia 14 tahun.

Bapanya Mohd Harris Muhamed, 46, berkata Muhammad Naufal Adzimi yang mesra dipanggil Naufal, pada Selasa malam iaitu hari kehilangannya, telah sempat menjadi imam di surau kawasan rumahnya.

Beliau berkata sejak petang itu juga, Naufal berkelakuan agak pelik seperti ketawa sendirian dan mencabut kedua-dua cermin sisi motosikalnya, tanpa sebarang tujuan.

“Bagaimanapun pada tengah malam itu, Naufal gelisah untuk keluar rumah dan kira-kira 20 minit selepas itu beliau telah pulang semula ke rumah, sebelum difahamkan daripada jiran kampung yang  melihat Naufal memecut motosikal dengan laju keluar dari rumah kira-kira 2 pagi,” katanya kepada Bernama ketika ditemui di lokasi mencari dan menyelamat (SAR) calon Sijil Pelajaran Malaysia (SPM) itu di sini hari ini.

Turut serta dalam SAR itu, ibu Naufal, Rilawati Abdul Rani, 43.

Mohd Harris berkata kali terakhir beliau melihat Naufal ialah selepas 12 tengah malam dan selepas kehilangannya itu beliau telah mengajak beberapa orang penduduk mencari Naufal, sebelum membuat laporan polis apabila anaknya itu tidak pulang ke rumah sehingga pagi.

Bercerita lanjut, Mohd Harris berkata beberapa hari sebelum kehilangan Naufal, guru Maahad tempat beliau belajar ada menghubunginya dan mengesyorkan Naufal untuk diambil dari asrama setelah berkelakuan pelik.

“Guru berkenaan kata Naufal ada menulis di kedua-dua bahagian kertas A4 tentang luahannya berkaitan SPM yang didudukinya, serta nama rakan-rakan dan ustaz-ustaz dikenalinya.

“Bila tengok senior dia berjaya dalam SPM baru-baru ni, mungkin dia rasa sedikit tertekan. Jadi saya tengok kertas (dengan tulisan Naufal) itu. Cikgu syor saya bawa pulang dia ke rumah dan saya bersetuju,” katanya.

Mohd Harris berkata ketika berada di rumah, beliau ada bertanya kepada Naufal, kenapa beliau mencabut cermin sisi motosikal dan anak kedua dari lima beradik itu memberitahu bahawa beliau terpengaruh dengan sebuah drama yang ditayangkan di televisyen.

Sementara itu, Penolong Pengarah Bahagian Operasi Jabatan Bomba dan Penyelamat (JBPM) Perak Sabarodzi Nor Ahmad berkata operasi pencarian diteruskan pada 9 pagi hari ini, dengan radius pencarian sekitar empat kilometer melibatkan lapan kumpulan berasingan.

Beliau berkata pasukan itu, melibatkan kekuatan 115 anggota termasuk antaranya polis, unit K9 bomba, Agensi Pertahanan Awam dan orang awam.

Pada Khamis, pihak Balai Bomba dan Penyelamat (BBP) Gerik menerima laporan berhubung kejadian seorang remaja lelaki hilang pada 1.33 pagi, dengan lokasi terakhir mangsa dilihat di sekitar Kampung Ulu Kenderong, Jalan Air Bertam pada jam 9.00 pagi.

Pelajar sebuah sekolah tahfiz itu dikatakan mengalami gangguan emosi, bagaimanapun tidak pulang ke rumah sehingga petang, sebelum pencarian digerakkan keluarga dan rakan mangsa.

Bagaimanapun usaha mereka hanya berhasil menemukan motosikal yang ditinggalkan mangsa dalam kawasan kebun getah sekitar pukul 6 petang. –AlHijrah Online


KKM NAFI JURURAWAT AKAN DISUNTIK VAKSIN VIRUS X

KUALA LUMPUR: Kementerian Kesihatan Malaysia (KKM) menafikan dakwaan bahawa jururawat di negara ini akan disuntik dengan vaksin Virus X, yang diramal menjadi satu ancaman pandemik baharu oleh Pertubuhan Kesihatan Sedunia (WHO).

KKM dalam kenyataan yang dimuat naik menerusi akaun Facebooknya hari ini memaklumkan, maklumat berkenaan tidak tepat dan disifatkan tidak bertanggungjawab.

“Kenyataan itu boleh menimbulkan persepsi negatif terhadap barisan hadapan petugas kesihatan khususnya jururawat yang telah menyumbang bakti mereka kepada negara,” demikian menurut KKM.

Sehubungan itu orang awam dinasihatkan agar menghentikan sebarang perkongsian maklumat palsu berkaitan vaksi berkenaan kerana ia boleh mengancam dan menimbulkan keresahan awam.

Orang ramai juga boleh melayari sesawang sebenarnya.my sebelum berkongsi berita yang tidak ditentukan kesahihannya.–AlHijrah Online


‘TRAUMA BANJIR BELUM REDA, KAMI DIUJI DENGAN RIBUT PULA’

SHAH ALAM: Belum reda trauma akibat banjir besar yang berlaku hujung tahun lalu, peniaga dan penduduk di Seksyen 13 di sini sekali lagi diuji apabila rumah mereka mengalami kerosakan teruk selepas dibadai ribut kencang dan hujan lebat kelmarin.

Pemilik Dapur Warisan, Ismahadi Mohammad berkata, belum pun sempat menghela nafas lega untuk menstabilkan pendapatan perniagaannya akibat perintah kawalan pergerakan (PKP) dan banjir, beliau sekali lagi diuji dengan ribut yang membadai restorannya.

“Anggaran kerugian dalam RM15,000. Kalau termasuk kerugian semasa banjir dengan lantai semua dalam lebih kurang RM20,000,” katanya

Bagaimanapun dia bersyukur kerana tiada kerosakan barangan atau peralatan lain.

Berkongsi pengalaman berdepan ribut yang berlaku sekitar 5 petang kelmarin, katanya, dia sama sekali tidak menyangka hujan dan angin yang kelihatan biasa itu berubah menjadi ribut berbentuk pusaran hingga memusnahkan 90 peratus struktur bumbung restorannya.

“Waktu tiba-tiba angin kuat datang tu semua benda melayang, kita tak sempat nak buat persediaan apa, cuma sempat pindahkan yang mana dekat dengan kita.

“Dan paling utama saya arahkan budak-budak (pekerja) ni berlindung dulu sebab pisau, periuk belanga semua terbang melayang,” katanya.

Tambahnya, ribut itu mulai reda sekitar 6 petang namun terpaksa menghentikan operasi perniagaanya lebih awal untuk melakukan kerja-kerja pembersihan dan mula berniaga seperti biasa pada semalam.

Beliau juga bersyukur kerana tiada kemalangan jiwa dan kecederaan berlaku ketika kejadian.

Sementara itu, Maliah Mohamad, seorang penduduk yang ditemui di sini berkata, situasi ribut itu menimbulkan rasa cemas dan bimbang jika ia berlarutan lebih-lebih lagi apabila kebanyakan mereka masih trauma dengan banjir besar yang pernah melanda kawasan itu.

“Kami yang ada di Seksyen 13 ni memang masih ada trauma tu bila hujan lebat, dengan ribut lagi kita takut banjir akan datang lagi.

“Saya pun masih risau kalau air naik, rasa nak lari je,” katanya

Meskipun terpaksa berdepan ujian demi ujian, rata-rata penduduk yang ditemui tetap bersyukur dan meneruskan  kehidupan seperti biasa kerana bagi mereka pasti terselit hikmah disebalik setiap ujian. –AlHijrah Online


WARGA EMAS DITEMUKAN MAUT DALAM LOPAK AIR DI BENDANG

BACHOK:  Seorang warga emas ditemukan maut dalam lopak air berselut di bendang Pengkalan Haji Ali, di sini semalam.

Ketua Polis Daerah Bachok Superintendan Mohamad Ismail Jamaluddin berkata pihaknya menerima laporan berhubung penemuan mayat lelaki berusia 68 tahun itu pada 1.16 tengah hari oleh orang awam.

“Siasatan di tempat kejadian mendapati mayat mangsa ditemukan dalam keadaan terlentang dalam lopak air  berselut dan tiada sebarang kecederaan pada badan mangsa.”

“Pihak kami juga tidak menjumpai sebarang objek yang boleh mengaitkan kematian mangsa dengan unsur jenayah,” katanya dalam kenyataan hari ini.

Beliau berkata mayat mangsa dibawa ke Jabatan Forensik Hospital Raja Perempuan Zainab II untuk bedah siasat dan punca kematian berkaitan masalah saluran darah koronari (jantung).

Menurutnya kes diklasifikasikan sebagai mati mengejut.–AlHijrah Online


BNM DIJANGKA KEKALKAN OPR PADA 3.0 PERATUS BAGI BAKI TEMPOH TAHUN INI

KUALA LUMPUR: Bank Negara Malaysia (BNM) telah mencapai akhir kitaran kenaikan kadarnya dan akan mengekalkan kadar dasar semalaman (OPR) pada 3.0 peratus bagi baki tempoh tahun ini, menurut BMI.

Firma pembrokeran yang merupakan sebuah unit di bawah agensi penarafan kredit Fitch Solutions itu menjelaskan BNM akan semakin mengalihkan tumpuannya kepada menyokong pertumbuhan dalam beberapa bulan akan datang apabila inflasi dalam negara terus menjadi sederhana.

“Pandangan ini disokong oleh kenyataan yang dikeluarkan oleh bank pusat itu, apabila bank pusat yakin pendirian dasar monetari semasa adalah sedikit akomodatif dan kekal menyokong ekonomi,” menurut BMI dalam nota penyelidikan pada Jumaat.

BMI juga menjangkakan BNM mengekalkan kadar dasarnya dalam mesyuarat seterusnya pada Julai atas dua sebab.

Pertama, inflasi keseluruhan terus berkurangan kepada 3.4 peratus tahun ke tahun pada Mac daripada 3.7 peratus pada Februari, menandakan kadar paling perlahan dalam tempoh sembilan bulan.

Firma pembrokeran itu menyatakan inflasi akan terus menjadi sederhana dalam beberapa bulan akan datang disebabkan kesan asas dan harga komoditi yang lebih rendah.

Kedua, ringgit dijangka meneruskan dagangan berjulat dalam beberapa bulan akan datang dan ini bermakna turun naik ketara mata wang tidak akan menimbulkan kebimbangan utama bagi BNM, tambahnya.

“Susulan mesyuarat terkini Rizab Persekutuan Amerika Syarikat (Fed) pada 3 Mei, pasukan global kami menjangkakan Kadar Dana Fed dinaikkan hanya sedikit untuk mencecah paras tertinggi 5.50 peratus menjelang separuh pertama 2023, daripada 5.25 peratus pada masa ini.

“Walaupun jika BNM mengekalkan kadar dasarnya untuk baki tempoh 2023, ini tidak mungkin mencetuskan aliran keluar portfolio yang besar kerana perbezaan kadar faedah akan menjadi kecil,” menurut BMI.

Inflasi keseluruhan menjadi sederhana kepada 2.5 peratus pada akhir 2023, menjadikan inflasi purata kepada 2.9 peratus pada 2023 berbanding 3.4 peratus pada 2022, jelasnya.

Sementara itu, BMI menjangkakan pertumbuhan ekonomi menjadi sederhana pada tempoh suku akan datang iaitu kepada 4.8 peratus bagi suku pertama 2023 dan 4.0 peratus pada suku kedua, daripada 7.0 peratus pada suku terakhir 2022.

Ini akan mencecah di bawah purata prapandemik 4.6 peratus  yang direkodkan di antara 2018 dengan 2019, menurutnya.

“Kami menjangkakan permintaan terpendam akan reda dan kelembapan permintaan luaran akan turut merebak ke bahagian ekonomi yang lain.

“Dalam penyata dasar monetarinya, BNM juga berpandangan bahawa eksport akan menjadi sederhana,” tambahnya.–AlHijrah Online


HORMAT KEPUTUSAN MAHKAMAH BENAR TULISAN JAWI DIAJAR DI SEKOLAH CINA, TAMIL

KUALA LUMPUR: Semua pihak perlu menghormati hak kerajaan untuk mengajar tulisan Jawi di sekolah Cina dan Tamil selepas keputusan mahkamah yang membenarkan perkara itu, kata Menteri di Jabatan Perdana Menteri Datuk Seri Dr Mujahid Yusof.

Beliau mengulas mengenai keputusan Mahkamah Tinggi Pulau Pinang pada Khamis lalu yang menolak permohonan parti Gerakan supaya pengajaran tulisan Jawi tidak dibenarkan di sekolah Cina dan Tamil di seluruh negara.

“Apabila Gerakan membawa kes ini ke mahkamah dan sudah diputuskan bahawa kementerian dan kerajaan berhak untuk mengajar jawi di sekolah-sekolah cina (dan tamil), maka kita perlu menghormati keputusan mahkamah itu.

“Bukan ia apa-apa keputusan politik, tetapi ia keputusan mahkamah,” katanya kepada pemberita selepas merasmikan Seminar Akademik Antarabangsa: Menerokai Masa Depan Pendidikan, “Konsep, Metodologi dan Pragmatik” di sini, hari ini.

Pada September lepas, Gerakan telah memfailkan saman terhadap Kerajaan Pusat bagi mencabar keputusan kerajaan yang mahu melaksanakan pembelajaran tulisan Jawi di sekolah vernakular.

Gerakan yang memfailkan saman itu melalui Presidennya Dominic Lau Hoe Chai menamakan Menteri Pendidikan Maszlee Malik, Timbalannya Teo Nie Ching dan kerajaan Persekutuan sebagai responden.

Mengulas mengenai perkembangan perkahwinan bawah umur pula, Mujahid berkata masih ada harapan untuk semua negeri-negeri di Malaysia meminda perundangan had umur minimum perkahwinan kepada 18 tahun walaupun terdapat tujuh negeri yang tidak bersetuju meminda perundangan itu.

Jelasnya, ini kerana tujuh negeri itu masih bersetuju untuk memperketatkan Prosedur Operasi Standard (SOP) perundangan had umur perkahwinan itu.

“Walaupun sesetengah negeri tidak mahu letak had umur 18 (contohnya), mereka bersetuju untuk mengetatkan undang-undang itu. Jadi ini bermakna masih ada harapan dalam meyakinkan mereka bahawa lebih baik kita letakkan had umur 18 tahun sebagai ketetapan dalam undang-undang,” tambahnya lagi.

Apabila ditanya sebab negeri-negeri itu tidak mahu meletakkan had umur, menteri itu berkata: “Isu itu terletak kepada kuasa negeri, saya tidak mahu memberi jawapan. Kena tanya negeri-negeri itu. Setiap negeri ada tafsiran sendiri dan kuasa untuk menetapkannya.”

Setakat ini, hanya Selangor yang meminda enakmen had umur minimum perkahwinan ini manakala Wilayah Persekutuan dalam proses melakukan pindaan.

Lima negeri iaitu Pulau Pinang, Sabah, Johor, Melaka dan Perak sebelum ini mengumumkan setuju untuk meminda undang-undang berkaitan had umur perkahwinan.

Tujuh negeri yang tidak bersetuju adalah Sarawak, Pahang, Terengganu, Perlis, Negeri Sembilan, Kedah dan Kelantan. Bagaimanapun, Kedah dilaporkan telah bersetuju untuk meminda enakmen berkaitan pada 22 Nov lalu.

Sementara itu, bersempena majlis hari ini, Mujahid berkata cabaran besar dalam misi pendidikan adalah bagaimana ia dapat beroperasi dalam suasana kepelbagaian di Malaysia.

“Kita harus fokus kepada menolak semua kepentingan kekelompokan dan kepuakan demi kepentingan dan kebaikan semua pihak melalui rundingan dan dialog berterusan.

“Mempertahankan apa yang kita anggap benar dan betul bukanlah isu sebenarnya tetapi pendekatan hikmah, sikap rahmah dan punya kebijaksanaan adalah cabaran sebenarnya,” katanya.

Sehubungan itu, Mujahid berkata semua pihak di bawah persatuan pendidikan termasuk Dong Zong memainkan peranan yang besar dalam menyumbang kepada perpaduan negara.

Beliau berkata demikian kepada tetamu majlis itu yang rata-ratanya adalah ahli Gabungan Jawatankuasa Sekolah-Sekolah Cina (Dong Zong).

“Mana-mana sekolah yang duduk bernaung di bawah Dong Zong, selagi ia berdaftar, dan mahu menyumbang kepada perpaduan serta pembangunan negara sudah tentulah saya mengharapkan perkara itu.

“Kita, Malaysia, mahu melihat semua pihak ada satu mindset walaupun berada dengan Dong Zong, atau apa saja persatuan pendidikan, semuanya mesti ada satu agenda besar mengikut dasar-dasar negara yang telah ditetapkan,” katanya. — BERNAMA


COVID-19: KLUSTER JALAN MERU, JOO HWA, SELASIH, BAH KETIL DIKESAN

KUALA LUMPUR: Empat kluster baharu pandemik COVID-19 dikenal pasti iaitu Kluster Jalan Meru (Selangor),  Kluster Joo Hwa (Sabah), Kluster Selasih (Putrajaya) dan Kluster Bah Ketil (Kedah).

Ketua Pengarah Kesihatan Tan Sri Dr Noor Hisham Abdullah berkata, Kluster Selasih mempunyai sejarah perjalanan ke Sabah, melibatkan seorang lelaki berusia 37 tahun yang mula bergejala dan demam sejak 25 September lalu.

Kluster Bah Ketil pula turut melibatkan individu yang mempunyai perjalanan ke Sabah, dan mula bergejala batuk dan sakit otot pada 24 September.

Manakala bagu Kluster Joo Hwa, melibatkan seorang lelaki berusia 31 tahun yang mula demam dan batuk sejak 14 September dan disahkan positif pada 20 September.

Untuk Kluster Jalan Meru ia melibatkan lelaki tempatan berumur 30 tahun, yang dikesan positif pada Isnin lalu.—AlHijrah Online


PENGAWAL KESELAMATAN DIDAKWA BUNUH ANAK KEKASIH

BUTTERWORTH: Seorang pengawal keselamatan didakwa di Mahkamah Majistret di sini hari ini atas pertuduhan membunuh seorang bayi lelaki berumur setahun, yang dipercayai anak kekasihnya, dalam kejadian Ogos lepas.

S. Nagendren, 34, hanya mengangguk faham dan tiada sebarang pengakuan direkodkan kerana kes bunuh di bawah bidang kuasa Mahkamah Tinggi.

Lelaki itu didakwa telah membunuh dengan menyebabkan kematian ke atas Muhamad Hayder Mukhriz Abdul Fatah yang berusia setahun antara 6.25 petang 23 Ogos sehingga 4.50 petang 26 Ogos lalu, di sebuah rumah di Pangsapuri Ampang Jajar di sini.

Pendakwaan di hadapan Majistret Nur Fatin Mohd Farid dilakukan mengikut Seksyen 302 Kanun Keseksaan yang jika sabit kesalahan memperuntukkan hukuman mati.

Kes dikendalikan Timbalan Pendakwa Raya Asma’ ‘Amira Shahidani manakala tertuduh tidak diwakili peguam.

Mahkamah menetapkan 6 Mac 2024 untuk tarikh sebutan semula kes untuk laporan kimia dan bedah siasat.

Media sebelum ini melaporkan, polis menahan seorang remaja perempuan, teman lelakinya serta tujuh lagi individu bagi membantu siasatan berhubung kematian seorang kanak-kanak lelaki yang menerima rawatan di Hospital Seberang Jaya (HSJ) disyaki mangsa dera. — AlHijrah Online


MALAYSIA KUTUK RANCANGAN ISRAEL UNTUK ILHAK KAWASAN PALESTIN

KUALA LUMPUR: Malaysia mengutuk dan membantah sekeras-kerasnya rancangan Israel untuk memperluas wilayah Palestin yang didudukinya di Tebing Barat.

Menyifatkan tindakan itu sebagai bertentangan undang-undang serta unilateral, Wisma Putra berkata sebarang pengilhakan wilayah Palestin oleh Israel sebagai kuasa penceroboh merupakan pencabulan terang-terangan undang-undang antarabangsa, khususnya Konvensyen Geneva Keempat 1949 serta Resolusi Pertubuhan Bangsa-bangsa Bersatu (PBB) iaitu Resolusi 2334 (2016) Majlis Keselamatan PBB.

“Tindakan Israel jelas mencabuli perjanjian damai yang ditandatanganinya dengan Palestin iaitu Perjanjian Oslo 1993 dan 1995. Tindakan rejim juga menimbulkan persoalan akan keikhlasannya dalam usaha mencapai pendamaian dan penyelesaian terhadap konflik Palestin-Israel.

“Malah, ia turut memalapkan lagi prospek penyelesaian pembentukan dua negara yang disokong oleh masyarakat antarabangsa,” demikian menurut kenyataan itu.

Wisma Putra berkata Malaysia kekal teguh bersama rakyat Palestin susulan tindakan Israel itu dan menggesa masyarakat antarabangsa, khususnya Majlis Keselamatan PBB melunaskan tanggungjawab terhadap rakyat Palestin yang termaktub dalam piagamnya tanpa bertangguh lagi.

Majlis Keselamatan harus mengutuk dan menolak rancangan pengilhakan Israel serta harus memastikan rancangan tersebut tidak dilaksana, katanya.

“Malaysia mengulangi penegasan sokongan tidak berbelah bagi terhadap penduduk Palestin dan perjuangan mereka untuk bebas daripada pencerobohan haram Israel serta merealisasikan impian penubuhan negara Palestin yang merdeka berdasarkan sempadan sebelum 1967 dengan Baitulmaqdis Timur sebagai ibu negara.

“Sehubungan itu, Malaysia akan terus menyokong usaha-usaha ke arah mencapai penyelesaian yang adil dan berkekalan ini yang kami yakini akan menyumbang kepada keamanan, keadilan dan kestabilan di rantau itu,” kata Wisma Putra. — BERNAMA


JAINJ MASIH SIASAT STATUS AGAMA ILLI NAJWA

KUALA LUMPUR: Status agama Illi Najwa Saddique yang berkahwin dengan Kapten Hoki India, Manpreet Singh Pawar masih dalam siasatan Jabatan Agama Islam Negeri Johor (JAINJ).

Perkembangan itu dimaklumkan Pengerusi Jawatankuasa Hal Ehwal Agama Islam Negeri Johor, Tosrin Jarvanthi.

“Masih dalam siasatan,” katanya ringkas seperti dilapor portal-portal berita.

Perkahwinan wanita berasal dari Johor itu mendapat perhatian masyarakat susulan video majlis resepsinya yang dilihat bercanggah dengan ajaran Islam.

Majlis perkahwinan illi Najwa dan pasangan diadakan pada Rabu lalu di kampong halaman pengantin lelaki di Mithapur dekat Jalandhar, Punjab. – AlHijrah Online


LETUPAN KUAT GEGAR DAMSYIK

DAMSYIK : Letupan kuat menggegar ibu kota Syria, Damsyik, pada awal pagi Rabu, lapor agensi berita Rusia Sputnik.

Letupan pertama kedengaran pada kira-kira pukul 1.30 pagi waktu tempatan Rabu (23:30 GMT Selasa).

Sekurang-kurangnya 20 letupan berlaku dengan setiap satunya selang lima saat.Stesen penyiar rasmi Syria iaitu Al-Ikhbariya TV (Saluran Berita Syria) melaporkan bahawa sistem pertahanan udara negara itu berusaha menangkis serangan ke atas Damsyik dan kawasan sekitarnya pada awal pagi Rabu.Beberapa peluru berpandu telah ditembak jatuh di selatan Damsyik, menurut saluran TV itu. — BERNAMA


DAKWA INDIVIDU LANGGAR SOP LEBIH SEKALI DI MAHKAMAH – MUSA HASSAN

KUALA LUMPUR: Bekas Ketua Polis Negara, Tan Sri Musa Hassan menyatakan pendapat bahawa individu yang melanggar prosedur operasi standard (SOP) lebih dari sekali perlu didakwa di mahkamah tanpa dikenakan kompaun.

Menurutnya, individu yang ingkar pematuhan SOP Perintah Kawalan Pergerakan (PKP) berulang kali perlu diberikan pengajaran.

“SOP mencegah jangkitan COVID-19 dikeluar dan diwar-warkan sebagai panduan yang perlu dipatuhi agar mendidik diri supaya tidak dijangkiti wabak.

“Apabila kesalahan berulang dilakukan kompaun boleh tidak diberi tetapi dituduh di mahkamah,” katanya menerusi ciapan di Twitter beliau.

Mengulas lanjut, Musa Hassan berpendapat undang-undang boleh memperuntukkan tanpa kompaun, dan sebaliknya dituduh di mahkamah melalui perwartaan.

Sebelum ini, Polis Diraja Malaysia (PDRM) mengenakan kompaun RM1,000 terhadap mereka yang ingkar SOP PKP bermula 8 April tahun lalu.

Terdahulu, Ketua Polis Negara, Tan Sri Abdul Hamid Bador turut menyatakan nilai kompaun ingkar SOP wajar dinaikkan, susulan peningkatan kes COVID-19.

Susulan itu, Menteri Kanan (Keselamatan), Datuk Seri Ismail Sabri Yaakob memaklumkan Peguam Negara sedang menyediakan draf cadangan bagi menambah nilai kompaun serta denda berkaitan pematuhan SOP.

Jelasnya, usaha pindaan berkenaan mempunyai kaitan dengan Ordinan Darurat (Kuasa-Kuasa Perlu) 2021.—AlHijrah Online


SULTAN BRUNEI ADAKAN LAWATAN DUA HARI KE MALAYSIA

PUTRAJAYA: Sultan Brunei Sultan Hassanal Bolkiah akan mengadakan Lawatan Negara ke Malaysia mulai Rabu (2 Ogos) hingga Khamis (4 Ogos).

Menurut kenyataan Kementerian Luar (Wisma Putra) pada Rabu, Lawatan Negara itu juga bertepatan dengan Perundingan Tahunan Pemimpin Malaysia-Brunei Darussalam (ALC) ke-24 yang akan dihadiri oleh Sultan Brunei dan Perdana Menteri Datuk Seri Anwar Ibrahim .

“Sebagai mekanisme dua hala tertinggi antara Malaysia dan Brunei Darussalam, ALC akan memberi peluang kepada kedua-dua pemimpin untuk mengkaji semula kemajuan kerjasama dua hala dan membincangkan isu-isu tertunggak serta bertukar-tukar pandangan mengenai isu-isu serantau dan antarabangsa yang mempunyai kepentingan bersama.

“Kedua-dua pemimpin juga dijangka menyaksikan pemeteraian beberapa instrumen dua hala,”menurut kenyataan itu.

Sultan Brunei akan diberi Istiadat Sambutan Negara di Istana Negara oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 3 Ogos.

Seterusnya baginda akan bertemu dengan Al-Sultan Abdullah, diikuti dengan Majlis Jamuan Negara bagi meraikan Sultan Brunei dan delegasi.

Lawatan Sultan Brunei itu akan mengukuhkan lagi hubungan terjalin lama dan kerjasama pelbagai aspek antara kedua-dua negara dan rakan kongsi di ASEAN.

Pada 2022, Brunei Darussalam merupakan rakan dagangan ke-26 terbesar Malaysia dan keenam terbesar dalam ASEAN dengan jumlah perdagangan berjumlah RM13.22 bilion (US$2.98 bilion), peningkatan 68.4 peratus berbanding nilai yang dicatatkan pada 2021.–AlHijrah Online


HARIMAU MALAYA PAMER PERMAINAN YANG BAIK – TUN M

Walaupun pasukan Malaysia gagal menjuarai Piala AFF Suzuki 2018 selepas tewas dengan agregat 3-2 di tangan Vietnam, Perdana Menteri Dr Mahathir Mohamad berkeyakinan skuad Harimau Malaya berpotensi untuk menang pada masa akan datang.

Katanya skuad negara mempamerkan permainan yang baik.

“Saya berharap para pemain dan jurulatih kita tidak kecewa dan sebaliknya melihatnya sebagai pengalaman untuk meningkatkan lagi kebolehan mereka.

“Saya yakin dengan sedikit lagi usaha kita mempunyai potensi untuk memenangi perlawanan-perlawanan berikutnya,” kata Dr Mahathir selepas menyaksikan siaran perlawanan final kedua di antara Malaysia dan Vietnam, di Bangkok malam ini.

Dr Mahathir sebelum itu menghadiri majlis makan malam anjuran Universiti Rangsit (RSU).

Mengulas perlawanan itu, perdana menteri menyifatkan nasib tidak menyebelahi Malaysia.

“Walaupun mereka beberapa kali mencuba di depan gol Vietnam, entah bagaimana bola itu sampai ke pihak Vietnam dan mereka tendang jauh daripada gol mereka… dengan itu peluang untuk kita score (jaringkan gol) pun makin sukar,” katanya lagi.

Dr Mahathir berada di Thailand untuk menerima ijazah doktor kehormat dalam kepimpinan sosial, perniagaan san politik daripada RSU.

– Bernama


PELANCONG TEMPATAN BOLEH KE LANGKAWI BERMULA 16 SEPTEMBER

PUTRAJAYA: Pulau Langkawi akan dibuka kepada pelancong tempatan, bermula 16 September ini.

Perdana Menteri Datuk Seri Ismail Sabri Yaakob berkata, pulau lagenda itu dipilih sebagai projek rintis program “travel bubble”.

“Sebagai permulaan, Pulau Langkawi telah dipilih sebagai projek rintis untuk dibuka kembali kepada pelancong tempatan bermula 16 September.

“Destinasi pelancongan yang lain akan dibenarkan beroperasi apabila kadar vaksinasi lokaliti mencapai 80 peratus,” dalam kenyataannya, hari ini.

Sementara itu Ismail Sabri memaklumkan Sidang Khas Pengurusan COVID-19 bersetuju untuk membuka sektor pelancongan di beberapa destinasi di bawah program “travel bubble” apabila memenuhi syarat-syarat yang ditetapkan. — AlHijrah Online


JKJR, JPN KEDAH DIDIK PELAJAR BAHAYA BASIKAL LAJAK

SINTOK: Jabatan Keselamatan Jalan Raya (JKJR) dan Jabatan Pendidikan Negeri Kedah bekerjasama mengadakan program advokasi kesedaran mendidik pelajar sekolah, mengenai bahaya penggunaan basikal lajak dalam usaha membanterasnya.

Pengarah JKJR Kedah Chan Kei Hong berkata kerjasama itu membolehkan pihaknya, menyampaikan maklumat berkaitan isu basikal lajak kepada guru-guru sekolah di negeri ini, melalui modul yang disediakan.

“Di Kedah, setakat ini kegiatan basikal lajak ini masih terkawal dan hasil pemantauan juga mendapati tiada kumpulan besar yang berkumpul di jalan raya. Ia tidak sampai tahap menjejaskan keselamatan pengguna jalan raya, namun kita masih tetap menjalankan pemantauan.

“Kita memang selalu jalankan program atau ceramah mengenai keselamatan jalan raya kepada pelajar sekolah dan isu basikal lajak juga turut diselitkan. Selain itu, Modul Pendidikan Keselamatan Jalan Raya Sekolah Rendah juga telah diperkenalkan, manakala bagi sekolah menengah akan diperkenalkan tahun hadapan,” katanya kepada pemberita di sini hari ini.

Modul pendidikan itu mula diperkenalkan pada tahun ini dengan pendedahan aspek keselamatan jalan raya kepada pelajar, yang diselitkan dalam subjek Bahasa Melayu untuk tempoh dua jam setiap bulan.

Dalam pada itu, Chan turut menasihati ibu bapa supaya lebih peka dan memantau aktiviti dan perubahan pada basikal anak mereka, yang dijadikan basikal lajak kerana basikal yang telah diubah suai tidak sesuai untuk ditunggang di jalan raya, kerana boleh mendatangkan bahaya kepada diri dan pengguna jalan raya yang lain.

Terdahulu, Chan menghadiri Program Hari Memperingati Mangsa Kemalangan Jalan Raya Sedunia Peringkat Negeri anjuran JKJR bersama Universiti Utara Malaysia (UUM). — BERNAMA


13 RAKYAT MALAYSIA SUDAH MENINGGALKAN UKRAINE, 8 DALAM PROSES PEMINDAHAN

PUTRAJAYA: Kedutaan Malaysia di Kyiv sedang dalam proses memindahkan lapan orang rakyat Malaysia dan dua tanggungan asing keluar dari Kyiv.

Bagaimanapun, Perdana Menteri, Datuk Seri Ismail Sabri Yaakob berkata, beliau tidak boleh mendedahkan lokasi semua individu terbabit atas faktor keselamatan.

“Sejumlah 13 rakyat kita yang lain sudah meninggalkan Ukraine dalam beberapa minggu yang lalu,” katanya dalam satu kenyataan selepas sidang media di Bangkok, Thailand, hari ini.

Mengulas lanjut, Ismail Sabri berkata, status pergerakan baki 10 orang individu terbabit akan diketahui selewat-lewatnya petang ini.

Beliau menjelaskan, Kementerian Luar sentiasa berhubung dengan kumpulan berkenaan untuk mengetahui perkembangan mereka.

“Malaysia memandang serius terhadap peningkatan konflik di Ukraine dan menggesa semua pihak berkenaan untuk segera mengambil langkah mengurangkan, mencegah kehilangan nyawa dan kemusnahan, “ katanya.

Ismail Sabri berkata, dalam keadaan yang kritikal ketika ini, semua usaha perlu digandakan untuk mencari solusi perdamaian dan konflik itu perlu diselesaikan secara dialog dan perundingan berdasarkan undang-undang antarabangsa dan piagam Bangsa-Bangsa Bersatu.

Tambahnya, Malaysia akan terus menyokong usaha itu demi kepentingan mengekalkan keamanan dan keselamatan serantau dan antarabangsa, serta menggalakkan kemakmuran yang lebih besar.

“Majlis Keselamatan Pertubuhan Bangsa-Bangsa Bersatu mesti melaksanakan tanggungjawab utamanya untuk mengekalkan keamanan dan keselamatan antarabangsa,” katanya. –AlHijrah Online


‘BIRTHDAY GIRL’ SARJAN HUSNA PUAS, BANGGA JAYAKAN LOMPATAN DI HADAPAN AGONG, PERMAISURI

PUTRAJAYA: Puas dan berbangga. Itulah yang dirasai Sarjan Saidatul Husna Kamarudin, usai lompatan mengagumkannya merentasi 66 motosikal Royal Enfield pada sambutan Hari Kebangsaan 2023 di sini hari ini.

Lebih membanggakan, lompatan pertama kali di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah itu disempurnakan pada hari lahir ke-35 Saidatul Husna hari ini.

Al-Sultan Abdullah dan Tunku Azizah yang teruja melihat aksi mendebarkan Saidatul Husna memberikan tepuk sanjungan kepada anak kelahiran Kedah itu yang turut mendapat tepukan gemuruh daripada ribuan pengunjung yang hadir di Dataran Putrajaya pagi ini.

“Aura lompatan hari ini cukup hebat dan lain dari lompatan-lompatan saya sebelum ini. Buat lompatan merentasi 66 motosikal Royal Enfield di hadapan (Yang di-Pertuan) Agong dan Permaisuri Agong serta disaksikan lautan manusia di kiri dan kanan landasan cukup mendebarkan.

“Seperti kebiasaan sebelum buat lompatan, saya kosongkan fikiran dan banyakkan berdoa berharap semuanya dilancarkan. Keluarga yang hadir menyaksikan saya di sini turut menyumbang selesaikan amanah yang besar ini,” katanya kepada Bernama di sini hari ini.

Tambah wanita yang telah 13 tahun menyertai pasukan Akrobatik Motosikal Tentera Darat Army Red Warrior itu, masalah teknikal yang dihadapi motosikal jenis Scrambler Kawasaki 250cc kendaliannya pada sesi raptai penuh Selasa lepas sedikit mencemaskannya.

Bagaimanapun, pemeriksaan lanjut pasukan mekanik akhirnya membolehkan lompatan paling jauh dalam rekod peribadi dan pasukan Army Red Warrior berjaya disempurnakan hari ini.

“Alhamdulillah berkat kerjasama rakan sepasukan yang umpama satu keluarga ini, semuanya berjalan lancar. Kami saling menyokong antara satu sama lain untuk jayakan setiap misi lebih-lebih lagi misi besar untuk negara, hari ini,” kata ibu kepada seorang cahaya mata itu.

Saidatul Husna sebelum ini pernah mencipta rekod Lompatan Motosikal Terpanjang (Wanita) yang dicatatkan di Malaysia Books of Record (MBOR) pada persembahan TATU Tentera Darat (TDM) bersempena Hari Tentera Darat ke-90 di Port Dickson, Negeri Sembilan, Mac lepas.

Lompatan ekstrem bermotosikal oleh Saidatul Husna merupakan antara persembahan menarik Army Red Warrior sempena Hari Kebangsaan 2023 selain aksi akrobatik motosikal melibatkan motosikal carrier menerusi aksi penunggang membawa motosikal menaiki tangga setinggi lapan kaki, formasi bunga raflesia, tugu negara dan merak.–AlHijrah Online


PEMBUNUHAN SOLEIMANI: PANGLIMA TENTERA PAKISTAN GESA SEMUA PIHAK BERTENANG

ISLAMABAD: Panglima Tentera Pakistan meminta semua pihak bertenang susulan pembunuhan komander tertinggi tentera elit Iran Qasem Soleimani pada Jumaat, lapor agensi berita rasmi IRNA.

Sayap media tentera, Perhubungan Awam Antara Perkhidmatan (ISPR) dalaam satu kenyataan menyebut bahawa Jeneral Qamar Javed Bajwa menerima panggilan telefon daripada Setiausaha Negara Amerika Syarikat Mike Pompeo dan membincangkan situasi serantau termasuk kesan yang mungkin berlaku susulan peningkatan ketegangan baru-baru ini di Timur Tengah.

“Panglima Tentera Pakistan (COAS) menegaskan keperluan untuk bertenang dan melibatkan diri secara konstruktif oleh semua pihak bagi meredakan situasi demi keamanan dan kestabilan. COAS tuurt mengulangi keperluan mengekalkan fokus terhadap kejayaan Proses Damai Afghanistan,” menurut kenyataan itu.

Terdahulu, kementerian luar Pakistan melalui satu kenyataan melahirkan “kebimbangan mendalam” berhubung ketegangan yang berlaku dan menggesa semua pihak agar bertenang.

Kor Pengawal Revolusi Islam Iran (IRGC) dalam satu kenyataan menyebut komander itu mati syahid dalam satu serangan helikopter AS pada pagi Jumaat semasa menjalankan tugas di Baghdad.

Sementara itu, Pemimpin Agung Revolusi Iran Ayatollah Seyyed Ali Khamenei mengumumkan tiga hari sebagai tempoh berkabung di seluruh negara susulan kematian Soleimani. — BERNAMA


SUSULAN KLUSTER SIVAGANGGA, EMPAT MUKIM DI KEDAH DIKENAKAN PKPD SECARA PENTADBIRAN

KUALA LUMPUR: Kira-kira 7,000 penduduk meliputi empat mukim di Kedah dikenakan Perintah Kawalan Pergerakan Diperketatkan (PKPD) secara pentadbiran bermula hari ini (3 Ogos) hingga 30 Ogos.

Menteri Kanan (Keselamatan) Datuk Seri Ismail Sabri Yaakob berkata, arahan tersebut susulan penularan kluster Sivagangga yang telah menjangkiti 11 mangsa setakat ini.

“Kerajaan negeri Kedah telah memohon untuk melaksanakan PKPD secara pentadbiran di beberapa tempat iaitu pertama radius satu kilometer dari Restoran Nasi Kandar Salleh, Pekan Napoh, Kubang Pasu.

“Kedua Kampung Pida Satu, Megat Dewa, ketiga Kampung Bendang Dalam, dan keempat Kampung Ulu, Padang Sanai,” katanya.

Menurut beliau pelaksanaan PKPD secara pentadbiran akan mengguna pakai Prosedur Operasi Standard (SOP) sedia ada dengan tambahan sekatan jalan raya di setiap laluan keluar masuk serta penutupan beberapa jalan utama.

Selain itu dianggarkan 7,000 penduduk di keempat-empat mukim tersebut juga akan menjalani saringan COVID-19 secara “Swab Test”.

Ismail Sabri berkata sekolah, tadika, masjid, dan rumah ibadat dalam kawasan berkenaan diarah tutup sepanjang pelaksanaan PKPD secara pentadbiran. — AlHijrah Online


KETEPI EGO, KEPENTINGAN KAUM KERABAT DAN KELUARGA DEMI KEKUATAN NEGARA – PM ANWAR

KUALA LUMPUR: Perdana Menteri Datuk Seri Anwar Ibrahim mengajak seluruh rakyat Malaysia mengetepikan ego, kepentingan kaum kerabat dan keluarga demi kekuatan negara tanpa mengira bangsa, terutama dalam membantu mereka yang lemah dan terpinggir.

Menghayati kisah pengorbanan Nabi Ibrahim, isteri baginda Hajar dan anak baginda Nabi Ismail dalam menunaikan ketaatan kepada Allah, Perdana Menteri berkata ia menjadi asas keyakinan dalam membawa amanah dan menunaikan cita-cita para pewaris bangsa.

“Ini tekad dan sumpah kita. Bersama kita satukan kekuatan, mara demi sebuah negara yang maju, sejahtera dan ihsan terhadap rakyatnya.

“Kepada rakyat Malaysia yang menunaikan haji di tanah suci saya mendoakan agar beroleh haji yang mabrur dan semoga selamat pulang ke tanah air,” katanya dalam perutusan Aidiladha yang disiarkan di akaun Facebooknya hari ini.

Anwar berkata tanggal 10 Zulhijjah setiap tahun, umat Islam seluruh dunia melaksanakan ibadah korban sempena memperingati pengorbanan suci Nabi Ibrahim dan keluarga baginda.

“Meski serba kekurangan, di tanah serba gersang dalam daerah yang sepi tidak berpenghuni, namun hakikatnya tetap subur dibasahi keimanan dan kasih sayang serta keikhlasan jiwa menurut perintah yang Maha Esa.

“Pengorbanan inilah yang menjadi asas kepada sebuah perjuangan suci mengembalikan maruah umat dan menjamin keadilan buat semua,” katanya. — AlHijrah Online


LARANGAN MAKAN IKAN DENGAN SUSU SEKADAR PANDANGAN, TIADA SUMBER DALIL AL-QURAN

KUALA LUMPUR: Tiada sebarang sumber larangan memakan ikan bersama susu daripada nas dan dalil al-Quran atau hadis Nabi SAW.

Perkara itu dijelaskan Pejabat Mufti Wilayah Persekutuan (PMWP) melalui persoalan berhubung larangan memakan ikan dan susu ini dari sudut syarak.

“Persoalan berkaitan larangan memakan ikan bersama susu tidak terdapat dalil daripada al-Quran dan hadis Baginda Nabi SAW, namun ayat larangan tersebut kebiasaannya dijadikan contoh dan sering digunakan di dalam kitab-kitab Nahu seperti kitab Audih al-Masalik, Syarh Qatr al-Nada wa Bal al-Sada dan Syarh Ibnu ‘Aqil.

“Ayat ini digunakan oleh pakar tatabahasa arab sebagai contoh untuk menggambarkan perbezaan dari sudut bacaan, baris dan makna dan ia tiada kaitan dengan konteks perubatan dan kesihatan,” katanya.

PMWP berkata namun terdapat nasihat dan petua yang diberikan oleh Ibnu Masuwaih yang menyatakan bahawa dengan memakan ikan bersama susu boleh menyebabkan penyakit kulit dan gout akan tetapi ia sekadar pandangan dan petua dari seorang ilmuan.

“Jika seseorang berpontensi untuk menghidap sesuatu penyakit dengan sebab memakannya, maka perkara ini perlu dirujuk kepada pakar perubatan untuk mendapat khidmat nasihat,” katanya. – AlHijrah Online


ISMAIL SABRI CALON PM9 DARIPADA BN

KUALA LUMPUR: Bekas Timbalan Perdana Menteri, Datuk Seri Ismail Sabri Yaakob diumum calon Perdana Menteri kesembilan yang dinamakan oleh parti Barisan Nasional.

Perkara itu disahkan Setiausaha Agung UMNO, Datuk Ahmad Maslan menerusi ciapan di Twitternya sebentar tadi.

Turut memaklumkan perkara itu, beberapa ahli parlimen UMNO lain, antaranya Datuk Seri Azalina Othman Said, dan Datuk Seri Tajuddin Abdul Rahman.

Pemimpin BN bermesyuarat di Menara Dato Onn, ibu negara malam tadi.

Pemilihan Ismail Sabri yang juga Ahli Parlimen Bera itu dibuat kerana beliau adalah calon yang bersih, tidak terpalit kontroversi dan boleh diterima rakyat.

Sementara itu, Datuk Seri Anwar Ibrahim dan Datuk Seri Shafie Apdal dilapor menjadi pilihan mewakili Pakatan Harapan (PH).

Pada Selasa, semua ahli parlimen diarah menghantar surat akuan kepada Istana Negara bagi menamakan seorang calon pilihan sebagai Perdana Menteri bagi menggantikan Tan Sri Muhyiddin Yassin.

Nama calon tersebut perlu dihantar kepada Istana Negara selewat-lewatnya jam 4 petang, Rabu.

Muhyiddin meletakkan jawatannya pada Isnin, 16 Ogos 2021 selepas hilang majoriti di Dewan Rakyat ekoran penarikan balik 15 ahli parlimen UMNO daripada menyokongnya. – Alhijrah Online


BAYARAN BKM FASA 4 DIAWALKAN BERMULA 15 NOV

BERA: Pembayaran Bantuan Keluarga Malaysia (BKM) Fasa Empat bernilai RM2.1 bilion yang akan memanfaatkan 5.2 juta penerima, bakal dikreditkan ke akaun mereka secara berperingkat selama tiga hari bermula 15 Nov ini, kata Perdana Menteri Datuk Seri Ismail Sabri Yaakob.

Beliau berkata pembayaran itu pada asalnya dijadualkan dibuat pada Disember, namun dipercepatkan kepada minggu hadapan bagi membantu penerimanya membuat persediaan menghadapi monsun timur laut (MTL), yang dijadualkan bermula pada pertengahan bulan ini.

“Bagi BKM Fasa Empat, setiap penerima akan menerima sehingga RM900 mengikut kategori kelayakan masing-masing, dan pembayaran ini adalah bayaran akhir baki nilai yang sepatutnya diterima pada tahun ini.

“Mereka yang akan menerima bayaran ini terdiri daripada penerima sedia ada bagi kategori isi rumah dan warga emas bujang atau yang tiada pasangan,” katanya pada sidang media selepas Program Ramah Mesra di Kampung Batu Bor di sini hari ini.

BKM adalah inisiatif bantuan tunai langsung yang telah diumumkan dalam Bajet 2022 bagi membantu mereka yang memerlukan untuk bangun semula pasca pandemik COVID-19 dan meringankan beban kos sara hidup rakyat Malaysia.

Secara keseluruhannya, RM8 bilion telah diperuntukkan untuk BKM yang memanfaatkan 8.7 juta penerima bagi tahun 2022.–AlHijrah Online


MALAYSIA GUNA SEGALA USAHA DIPLOMATIK HALANG PEMBUNUHAN ORANG AWAM DI GAZA – PM ANWAR

KUALA LUMPUR: Malaysia akan menggunakan segala usaha diplomatik dalam bekerjasama dengan rakan negara ini bagi menghalang pembunuhan beramai-ramai orang awam di Gaza dan tidak seharusnya ada keraguan terhadap komitmen negara ini, kata Perdana Menteri Datuk Seri Anwar Ibrahim.

Berucap pada Perhimpunan Agung Persatuan Undang-undang ASEAN (ALA) ke-14 2023 di sini hari ini, Anwar berkata Malaysia percaya dalam menegakkan undang-undang antarabangsa serta keselamatan dan kemakmuran adalah berdasarkan keutamaan peraturan yang mengawal interaksi antara negara.

“Segalanya ada kaitan dengan undang-undang kerana itulah yang sepatutnya kita semua pertahankan pada saat bahaya besar ini dan itu sepatutnya begitu terutamanya bagi negara-negara di dunia yang sentiasa pantas mendakwa bahawa mereka menyokong peraturan berdasarkan perintah antarabangsa.

“Tetapi ia juga tidak ada kena mengena dengan undang-undang kerana negara-negara yang sama ini cepat menangguhkan perbincangan sebegitu apabila ia melibatkan Israel, pendudukan kejamnya terhadap rakyat Palestin dan sikap tidak menghiraukan peraturan berdasarkan perintah antarabangsa,” kata beliau.

Turut hadir Menteri di Jabatan Perdana Menteri (Undang-undang dan Reformasi institusi) Datuk Seri Azalina Othman Said dan Ketua Hakim Negara Tun Tengku Maimun Tuan Mat.

Menyentuh mengenai inisiatif ASEAN, Anwar berkata negara-negara ASEAN mesti memperjuangkan dasar yang menggalakkan dan menegakkan kesaksamaan gender merentasi pelbagai bidang termasuk pendidikan, pekerjaan dan kepimpinan.

Justeru, beliau berkata ASEAN perlu memberi ruang dan perhatian kepada sumbangan wanita, mengiktiraf potensi mereka dan memberi mereka peluang sama rata untuk memimpin dan berinovasi.

Perdana Menteri turut memuji inisiatif selaras dengan Pelan Hala Tuju ASEAN mengenai Penghapusan Bentuk Terburuk Buruh Kanak-Kanak menjelang 2025, rangka kerja kerjasama seluruh rantau yang melengkapkan komitmen dan tindakan menentang buruh kanak-kanak di peringkat global.

“Walaupun pelaksanaan larangan protokol pilihan terhadap pornografi kanak-kanak berbeza antara bidang kuasa, komitmen untuk memeranginya terbukti melalui undang-undang domestik yang melarang jenayah kejam ini,” kata beliau.

Undang-undang seharusnya seiring dengan kewajipan moral untuk memastikan ibu bapa menghormati dan menunaikan amanah yang dibebankan kepada mereka untuk kesejahteraan anak-anak mereka, kata beliau. —AlHijrah Online


PENTERNAK HARAP HARGA AYAM DIAPUNGKAN SUSULAN PENAMATAN SUBSIDI

KUALA LUMPUR: Kerajaan diharap dapat mengapungkan harga ayam yang kini ditetapkan pada RM8.90 sekilogram, susulan penamatan subsidi 60 sen setiap kilogram kepada penternak sejak 5 Feb lepas.

Pengarah Ayam Bismi Empire Sdn Bhd (Ayam Bismi) Mazlina Kamaruddin berkata penamatan subsidi itu sudah dijangka kerana menurut pengumuman asal Kementerian Pertanian dan Industri Makanan (MAFI), subsidi tersebut diberikan hanya sehingga bulan ini.

“Kita pun sebagai penternak tak akanlah nak berharap kerajaan memberi subsidi sepanjang perniagaan kita.

“Cumanya saya berharap apabila subsidi tidak lagi diberikan, harga ayam dapat diapungkan, dengan tamatnya subsidi, tamatlah juga harga kawalan,” katanya ketika dihubungi Bernama.

Beliau berkata sekiranya langkah untuk menamatkan subsidi itu disertakan dengan pengapungan harga ayam, konsep permintaan dan penawaran akan menentukan harga ayam dari semasa ke semasa.

Beliau turut bersetuju dengan tindakan kerajaan untuk menyalurkan subsidi tersebut secara langsung kepada rakyat yang lebih memerlukan dengan harapan bantuan tersebut akan kembali kepada penternak dalam bentuk pembelian ayam.

Ditanya mengenai laporan media bahawa terdapat dalam kalangan penternak yang tidak menuntut bayaran subsidi, Mazlina berkata ia satu kenyataan yang kurang tepat.

“Dengan keadaan penternak yang jual di bawah kos RM8.90 harga runcit dan harga ayam hidup RM6.05, juga harga bawah kos, jadi semestinya penternak akan menuntut dan membuat permohonan subsidi itu.

“Rakan-rakan kami di seluruh Malaysia, apabila ditanya, semua membuat tuntutan subsidi cumanya tuntutan itu dihantar kepada pejabat daerah seterusnya ke pejabat negeri sebelum dihantar ke Putrajaya, jadi di mana missing link itu, kami tidak tahu,” katanya.

Sementara itu, Pengerusi Persatuan Penternak Ayam Negeri Selangor (PPANS) Idrus Zainal Abidin berkata kenaikan harga bahan menjadikan kos pembinaan reban ayam semakin tinggi.

“Dua tahun dulu saya buat reban saya untuk kapasiti 80,000 ekor ayam hanya RM1.6 juta sahaja, kalau tengok (kenaikan) harga besi sudah jadi RM2 juta sekarang.

Katanya hampir mustahil untuknya membina lagi reban kerana banyak syarat dan cukai yang dikenakan ke atas penternak. –AlHijrah Online


POLIS SIASAT DAKWAAN AKTIVITI JUDI DI PKRC MAEPS

SEPANG: Polis membuka kertas inkuiri berkaitan siasatan mengenai kegiatan judi di Pusat Kuarantin dan Rawatan COVID-19 Berisiko Rendah (PKRC) di Taman Ekspo Pertanian Malaysia (MAEPS), Serdang, susulan video yang tular di media sosial.

Menurut Ketua Polis Daerah Sepang ACP Wan Kamarul Azran Wan Yusof, kertas inkuiri itu dibuka selepas pihaknya menerima aduan berkenaan kegiatan tersebut yang melibatkan seorang anggota yang bertugas di Balai Polis Dato Abu Bakar Baginda, Sepang hari ini.

“Kertas inkuiri ini dibuka bagi membolehkan polis membuat siasatan lanjut tentang kejadian tersebut selain untuk pemantapan pemeriksaan pesakit di MAEPS,” katanya hari ini.

Terdahulu, video yang tular di media sosial beberapa hari lepas menunjukkan beberapa pesakit COVID-19 bermain daun terup dan orang ramai memberi respon tempat tersebut seperti mini kasino.—AlHijrah Online


POLIS BEBASKAN PELAJAR SEKOLAH REMPUH PEMOTONG RUMPUT SEHINGGA MAUT

SUNGAI PETANI: Pelajar sekolah yang memandu kenderaan pelbagai guna (MPV) yang merempuh dua pemotong rumput sehingga mengakibatkan seorang daripadanya maut di Jalan Pintasan Semeling, di sini, dibebaskan hari ini dengan jaminan polis.

Ketua Jabatan Siasatan dan Penguatkuasaan Trafik Kedah Supt Mohd Mahiri Hussain berkata, polis telah merekod keterangan daripada pelajar terbabit dan penjaganya turut dipanggil bagi membantu siasatan.

Katanya, mengikut keterangan suspek dia mengambil kunci kenderaan dan memandu tanpa pengetahuan bapanya.

Tambahnya, semasa kejadian bapa suspek tiada di rumah kerana menghadiri majlis kenduri.

“Kita telah ambil keterangan dan bebaskan suspek dengan jaminan polis.

“Kita akan panggil ibu bapa suspek, kita akan jalankan siasatan kalau lebih kepada kecuaian, kita akan ambil tindakan saman kerana membenarkan individu yang tidak memiliki lesen memandu,” katanya.

Terdahulu, AlHijrah Online melaporkan seorang pekerja pemotong rumput yang berwarganegara Myanmar, Cinglowpa, 20, meninggal dunia di lokasi kejadian manakala rakannya berusia 33 tahun patah bahu kanan selepas dirempuh sebuah kenderaan MPV.

Kejadian tersebut difahamkan pemandu MPV tersebut hilang kawalan lalu terbabas dan merempuh dua batang pokok sebelum merempuh dua mangsa yang sedang berehat di tepi bahu jalan.

Kes disiasat mengikut Seksyen 41(1) Akta Pengangkutan Jalan (APJ) 1987.—AlHijrah Online


GARAM HALUS ATAU GARAM 20KG ATAU KURANG PERLU DITAMBAH IODIN SEBELUM DIJUAL

PUTRAJAYA: Bermula 30 September ini, semua garam halus atau garam dengan berat 20 kilogram atau kurang, diwajibkan supaya ditambah dengan iodin sebelum boleh dijual di Malaysia.

Peraturan baharu ini dikuatkuasakan kerana 48.2% kanak-kanak berumur lapan hingga 10 tahun kekurangan iodin.

Menurut Ketua Pengarah Kesihatan, Tan Sri Dr Noor Hisham Abdullah, pindaan ini susulan dapatan Tinjauan Gangguan Akibat Kekurangan Iodin (IDD) Kebangsaan yang menunjukkan 48.2 peratus kanak-kanak pada umur berkenaan mengalami masalah kekurangan iodin.

“2.1 peratus kanak-kanak mengalami masalah goiter (pembengkakan luar biasa pada kelenjar tiroid, di bahagian leher).

“Bagi tinjauan melibatkan wanita hamil dan murid sekolah, pengambilan iodin juga tidak mencapai paras optimum”, katanya.

Tambahan Dr Noor Hisham, pelaksanaan Pengiodinan Secara Universal di Malaysia (USI) boleh membantu meningkatkan pengambilan iodin dalam masyarakat memandangkan garam diambil sebagai bahan asas dalam makanan.

Orang ramai tidak perlu risau dengan penambahan iodin ke dalam garam kerana ia tidak memberi kesan kepada kualiti makanan yang dihasilkan.

Bagaimanapun, pengguna juga diingatkan bahawa pengambilan garam tidak perlu ditingkatkan kerana garam secara berlebihan di dalam makanan pula boleh menjurus kepada penyakit tidak berjangkit yang lain misalnya hipertensi (darah tinggi).–AlHijrah Online


COVID-19: IRAN TERIMA BEKALAN PERUBATAN WHO

TEHRAN: Iran menerima bantuan bekalan perubatan daripada Pertubuhan Kesihatan Dunia (WHO) semalam  bagi menangani wabak koronavirus, demikian menurut laporan agensi berita IRNA.

Bekalan perubatan seberat 7.5 tan itu dihantar pesawat tentera Emiriah Arab Bersatu yang mendarat di Lapangan Terbang Antarabangsa Imam Khomeini di sini, kata IRNA dipetik Xinhuanet.

Bekalan perubatan itu termasuk ubatan-ubatan, alat saringan, sarung tangan, topeng muka dan alat bantuan pernafasan.

Enam ahli perubatan, termasuk doktor, pakar epidemiologi dan pakar makmal tiba di ibu kota Tehran semalam bagi membantu Iran mengawal penularan virus itu.

Terdahulu, Iran mengumumkan 1,051 rakyatnya dijangkiti koronavirus di negara itu dengan 66 daripadanya maut. — Terjemahan AlHijrah Online


KESIHATAN ABDUL HADI MEROSOT – ANAK

KUALA TERENGGANU: Kesihatan Presiden PAS Tan Sri Abdul Hadi Awang merosot dan kini sedang dirawat di hospital.

Perkara itu dimaklumkan anak beliau Muhammad Khalil Abdul Hadi, menerusi hantaran di laman Facebooknya pagi ini.

“Mohon doa dan solat hajat khusus untuk kesembuhan Ayahanda Tuan Guru. Kesihatan ayahanda sedikit merosot sebelum Aidiladha, dan kini  menerima rawatan dan pemantauan lanjut oleh pihak doktor di hospital,” katanya.

Muhammad Khalil yang juga Ahli Dewan Undangan Negeri (ADUN) Batu Buruk itu berkata Abdul Hadi sememangnya dalam keadaan uzur, sewaktu hadir ke pelancaran jentera pilihan raya Pemuda PAS Terengganu di Marang pada 27 Jun lalu.

Beliau berkata walau bagaimanapun Ahli Parlimen Marang itu, tetap menggagahkan dirinya untuk hadir.

“Semoga Allah mengurniakan kesihatan dan kesejahteraan kepada Ayahanda Tuan Guru, berkat doa yang dipanjatkan oleh kita semua,” katanya lagi.

Beliau bagaimanapun tidak memaklumkan lokasi hospital Abdul Hadi dirawat, namun beliau sebelum ini beberapa kali dimasukkan ke Institut Jantung Negara untuk menerima rawatan.

Sementara itu, Muhammad Khalil ketika dihubungi Bernama mengesahkan Abdul Hadi menjalani rawatan di sebuah hospital di Kuala Terengganu dan berada dalam keadaan stabil.

“Stabil, perlu rehat secukupnya,” katanya ringkas menerusi aplikasi WhatsApp.–AlHijrah Online


NEGARAKU BAHASA MANDARIN: GURU BESAR SJKC DI SEREMBAN ANTARA DUA INDIVIDU DIPANGGIL

KUALA LUMPUR: Dua saksi telah dirakam keterangan berhubung sebuah Sekolah Jenis Kebangsaan Cina (SJKC) di Seremban menyanyikan lagu Kebangsaan ‘Negaraku’ dalam Bahasa Mandarin, kata Pengarah Jabatan Siasatan Jenayah Bukit Aman, Datuk Huzir Mohamed.

Beliau berkata dua saksi berkenaan adalah Penolong Pengarah Sektor Perancangan dan Pengurusan, Pejabat Pendidikan Daerah (Aduan/Siasatan) dari Jabatan Pendidikan Negeri Sembilan serta Guru Besar SJKC itu.

“Rakaman percakapan ke atas saksi-saksi lain akan dilaksanakan berdasarkan temu janji yang telah diaturkan,” katanya dalam kenyataan pada awal pagi ini.

Pada 6 Dis lepas, Kementerian Pendidikan dalam kenyataan menyatakan bahawa pihak kementerian tidak akan berkompromi dengan mana-mana pihak yang melanggar peraturan melibatkan Perlembagaan Malaysia sama ada secara sengaja atau tidak.

Video berdurasi satu minit 23 saat yang menunjukkan murid menyanyikan lagu Negaraku dalam Bahasa Mandarin itu didakwa dirakam pada 26 Sept, 2018 di sebuah sekolah SJKC di Seremban, Negeri Sembilan.

Dalam insiden berkaitan, nyanyian lagu kebangsaan dinyanyikan dalam Bahasa Arab dikesan berlaku di sebuah sekolah kebangsaan di Gurun, Kedah.

“Rakaman percakapan atas saksi-saksi yang dikenal pasti telah dilaksanakan semalam melibatkan Guru Besar, Pegawai Pendidikan Daerah Kuala Muda, Kedah serta suspek yang merakam serta memuat naik video itu dalam Facebook.

“Sehingga kini polis menerima lapan laporan berkaitan isu sama dan kedua-dua kes berkenaan disiasat di bawah Seksyen 8(3) Akta Lagu Kebangsaan 1968 serta Seksyen 233 Akta Komunikasi dan Multimedia 1998,” katanya.

Pada 7 Dis lepas, rakaman lagu Negaraku dinyanyikan sekumpulan remaja di dalam kelas dipercayai sekolah agama dan sekolah rendah yang masing-masing berdurasi antara satu minit dua saat hingga satu minit 28 saat.

Huzir berkata kertas siasatan bagi kedua-dua kes ini akan dirujuk ke Pejabat Peguam Negara berserta cadangan berdasarkan dapatan hasil siasatan.

Mengenai kes berkaitan video tular Jalur Gemilang bintang pecah lima dan jalur merah/putih 11 baris, Huzir berkata polis menerima 31 laporan mengenainya dan susulan itu telah mengambil keterangan daripada lima saksi terdiri daripada pengadu, penganjur, setiausaha eksekutif persatuan, pengarah syarikat dan vendor teknologi maklumat.

Rampasan perkakas yang digunakan turut dilakukan. — BERNAMA


LELAKI PECAH CERMIN, UGUT PEMANDU WANITA DITAHAN

KOTA BHARU: Seorang buruh direman empat hari bagi membantu siasatan berhubung kes memecahkan cermin kereta dan mengugut seorang pemandu wanita dalam kejadian di Simpang Empat Limbat, Khamis lepas.

Perintah reman bermula hari ini ke atas lelaki berusia 45 tahun itu dikeluarkan Majistret Mahkamah Kota Bharu, Mohammad Fitri Mokhtar.

Pemangku Ketua Polis Kelantan, Datuk Muhamad Zaki Harun berkata suspek ditahan di rumahnya di Nilam Puri pada 6.30 petang semalam.

Ujarnya kes disiasat mengikut Seksyen 506 Kanun Keseksaan kerana mendatangkan ugutan jenayah, Seksyen 279 Kanun Keseksaan memandu dengan berbahaya di jalan awam dan Seksyen 427 Kanun Keseksaan bagi kesalahan khianat harta benda.

Dalam kejadian pada Khamis lalu, mangsa yang berusia 35 tahun dilapor sedang memandu berseorangan sebelum keretanya dihimpit suspek yang juga memandu kereta.

Lelaki itu kemudian datang ke kereta mangsa lalu memecahkan cermin kereta dan mengugut mangsa.

Dua rakaman video kejadian itu, masing-masing berdurasi dua minit 16 saat dan 36 saat, tular di media sosial. – AlHijrah Online


TIADA RAKYAT MALAYSIA TERLIBAT KEJADIAN LETUPAN GUDANG MERCUN DI NARATHIWAT

KUALA LUMPUR: Kementerian Luar melalui Konsulat Jeneral Malaysia di Songkhla mengesahkan tiada rakyat Malaysia setakat ini dilaporkan terlibat dalam insiden letupan gudang mercun di Mukim Mundok, Daerah Sungai Golok, Wilayah Narathiwat, Thailand, semalam.

Kementerian Luar dalam kenyataan malam ini memaklumkan berdasarkan laporan awal, letupan itu berlaku di gudang penyimpanan bunga api dan mercun yang telah menyebabkan sembilan kematian dan 114 orang mengalami kecederaan.

“Konsulat Jeneral Malaysia di Songkhla sedang berhubung rapat dengan pihak berkuasa tempatan untuk mendapatkan perkembangan terkini mengenai insiden tersebut.

“Rakyat Malaysia yang memerlukan sebarang bantuan konsular boleh menghubungi Konsulat Jeneral Malaysia di Songkhla di talian +6674311062 atau +66936570707 (untuk kecemasan) atau melalui e-mel mwsongkhla@kln.gov.my dan sebarang perkembangan terkini mengenai insiden ini akan dimaklumkan dari semasa ke semasa,” menurut kenyataan itu.

Terdahulu Gabenor Narathiwat Sanan Pongaksorn dilaporkan berkata letupan pada 3.30 petang (waktu tempatan) itu berlaku di Pasar Mundok, destinasi beli-belah popular bagi rakyat Malaysia.–AlHijrah Online


LOKMAN ADAM KEKAL DIPENJARA SEBULAN HINA MAHKAMAH BERKAITAN KES 1MDB

PUTRAJAYA: Bekas Ahli Majlis Tertinggi (MT) UMNO, Datuk Lokman Noor Adam, kekal dipenjara sebulan selepas didapati bersalah menghina mahkamah kerana mengugut saksi pendakwaan dalam perbicaraan kes 1Malaysia Development Bhd (1MDB) membabitkan bekas Perdana Menteri Datuk Seri Najib Tun Razak.

Ini berikutan keputusan sebulat suara oleh panel tiga hakim Mahkamah Rayuan iaitu Datuk Seri Kamaludin Md Said, Datuk Che Mohd Ruzima Ghazali dan Datuk Nordin Hassan hari ini yang menolak rayuan Lokman untuk mengetepikan sabitan dan hukuman yang dijatuhkan oleh Mahkamah Tinggi pada 15 Julai tahun lepas.

Panel tiga hakim itu turut menolak rayuan silang dikemukakan pendakwaan terhadap hukuman penjara sebulan yang dijatuhkan oleh Mahkamah Tinggi tersebut.

Pada 15 Julai 2021, Hakim Mahkamah Tinggi Kuala Lumpur Datuk Collin Lawrence Sequerah menjatuhkan hukuman penjara sebulan terhadap Lokman selepas didapati bersalah menghina mahkamah kerana mengugut saksi pendakwaan dalam perbicaraan kes 1MDB.

Saksi itu ialah bekas pegawai khas Najib, Datuk Amhari Efendi Nazaruddin, yang juga saksi utama dalam kes tersebut.–AlHijrah Online


24 ETNIK ROHINGYA LEMAS DI LANGKAWI

LANGKAWI: Seramai 24 orang Pendatang Asing Tanpa Izin (PATI) dipercayai etnik Rohingya dikhuatiri lemas di perairan barat Pulau Langkawi, malam tadi.

Pengarah Maritim Negeri Kedah dan Perlis, Laksamana Pertama Maritim Mohd Zawawi Abdullah berkata, Maritime Rescue Sub-Coordinator (MRSC) Langkawi telah mengatur gerak asetnya Bot PELINDUNG 2 ke lokasi kejadian sejurus menerima laporan daripada pihak polis pada jam 10.30 malam mengenai kejadian tersebut.

Berdasarkan maklumat pihak polis, pengadu yang juga salah seorang PATI telah terjun dari sebuah bot bersama 24 orang yang lain dan hanya beliau yang terselamat berenang ke daratan.

Pengadu yang bernama Nor Hossain berumur 27 tahun telah ditahan oleh pihak polis untuk siasatan lanjut.

Operasi pencarian diteruskan hari ini melibatkan dua buah aset laut iaitu Kapal Maritim (KM) Gagah, Bot PELINDUNG 2 dan sebuah aset udara milik Maritim Malaysia iaitu pesawat AW 139 yang akan melibatkan sektor carian seluas 109 batu nautika persegi barat perairan Pulau Langkawi.

Jelas Mohd Zawawi, pihaknya juga telah menyalurkan maklumat kejadian kepada agensi penyelamat yang lain dan komuniti nelayan setempat dalam usaha mencari.

Malah katanya, pihak berkuasa Thailand turut dimaklumkan bagi membantu pencarian mangsa. – AlHijrah Online.


PRU 15 SELEWATNYA JULAI TAHUN HADAPAN

PUTRAJAYA: Perdana Menteri, Tan Sri Muhyiddin Yassin memberi jaminan Pilihan Raya Umum ke-15 (PRU15) akan diadakan selewat-lewatnya akhir Julai 2022.

Pun begitu, pelaksanaan PRU itu akan bergantung kepada situasi pandemik yang melanda di negara ini.

“Saya tidak berhasrat untuk terus berpaut pada dahan kuasa.

“Dalam keadaan ini, adalah wajar mandat dipulangkan semula kepada rakyat untuk memilih kerajaan yang baharu apabila tiba masa yang lebih sesuai,” dalam perutusannya, hari ini.

Dalam masa yang sama, Muhyiddin turut memberi jaminan untuk mengambil tindakan yang terhormat serta berperlembagaan bagi menyelesaikan kemelut politik yang berlaku pada masa ini.

“Keutamaan saya hanyalah untuk memastikan kerajaan terus berfungsi dengan baik untuk menangani pandemik dan memulihkan negara,” katanya.

Sementara itu, kerajaan juga bersetuju melaksanakan Undi 18 tanpa menunggu pelaksanaan pendaftaran automatik yang akan mengambil masa.

Menurut Muhyiddin, satu Rang Undang-Undang Pindaan Perlembagaan berkaitan cadangan tersebut akan dibentangkan di Parlimen agar dapat diluluskan dengan kerjasama bi-partisan.—AlHijrah Online


Bekas Hakim Mahkamah Tinggi ketuai pasukan khas siasat kehilangan Raymond Koh, Amri

KUALA LUMPUR – Bekas Hakim Mahkamah Tinggi, Datuk Abd Rahim Uda hari ini dilantik mengetuai senarai enam ahli Pasukan Petugas Khas (PPK) bagi menyiasat laporan Suruhanjaya Hak Asasi Manusia (Suhakam) berhubung kehilangan aktivis, Amri Che Mat dan Pastor Raymond Koh.

Ahli lain yang turut berada dalam senarai pasukan dilantik Kementerian Dalam Negeri (KDN) itu adalah Bekas Ketua Bahagian Perundangan Polis Diraja Malaysia (PDRM), Datuk Mokhtar Mohd Noor; Pengarah Jabatan Integriti dan Pematuhan Standard (JIPS) PDRM, Datuk  Zamri Yahya dan Pengarah Bahagian Operasi, Suruhanjaya Integriti Agensi Penguatkuasaan (Siap), Datuk Muhammad Bukhari Hamid.

Selain itu, Pegawai Undang-undang Bahagian Pendakwaan Jabatan Peguam Negara, Mohd  Sophian Zakaria dan Setiausaha Bahagian Suruhanjaya Pasukan Polis (SPP) KDN, Mohd Russaini Idrus.

Menurut laporan Sinar Harian, Menteri Dalam Negeri, Tan Sri Muhyiddin Yassin berkata, pasukan itu diberi tempoh enam bulan untuk menjalankan siasatan kes tersebut sebelum dibentangkan kepada jemaah menteri.

“Pada 8 Mei lalu, mesyuarat jemaah menteri bersetuju KDN menubuhkan PPK bagi menyiasat kes kehilangan Raymond dan Amri.

“Langkah  ini diambil kerana laporan dibentangkan Suhakam telah wujudkan persepsi negatif dan tidak adil kepada polis. Jadi diharap dengan penubuhan PPK ini siasatan sewajarnya dilaksanakan untuk berikan keadilan kepada semua  pihak.

“Kita juga akui tugas ini mencabar tetapi saya yakin dengan kebijaksanaan ahli-ahlinya apa pun perkara yang berbangkit dapat diselesaikan,” katanya sebagaimana dipetik Sinar Harian pada sidang media selepas Majlis Penyerahan Surat Pelantikan PPK Laporan Kehilangan Pastor Raymond Koh dan Amri Che Mat di kementeriannya di Putrajaya hari ini.

Jelas Muhyiddin lagi, kes Amri akan diberi tumpuan terlebih dahulu oleh PPK memandangkan kes Raymond masih ada yang dibicarakan di mahkamah.

“Bagi kes kehilangan Amri PPK akan siasat semula laporan dikeluarkan  Suhakam manakala kes Raymond hanya akan dilaksanakan setelah selesainya  perbicaraan di mahkamah bagi mengelakkan subjudis,” katanya lagi.

Terdahulu,  KDN telah menerima Laporan Pendengaran Siasatan Awam Suhakam Kes Kehilangan Pastor Raymond Kod dan Amri Che Mat pada 8 April lalu.


TERBABAS LANGGAR POKOK SAWIT, PEMANDU LORI MAUT DITIMBUS PASIR

KLUANG: Seorang pemandu lori muatan pasir maut selepas lori dipandunya terlibat dalam nahas jalan raya di Kilometer 87, Jalan Batu Pahat di sini pagi tadi.

Ketua Polis Daerah Kluang ACP Bahrin Mohd Noh berkata, pihaknya menerima laporan berhubung kejadian kira-kira jam 10.44 pagi.

“Siasatan awal mendapati lori jenis Hino yang membawa muatan pasir itu dari arah Kahang ke Kluang.

“Apabila sampai di lokasi kejadian, pemandu lori berkenaan dipercayai hilang kawalan lalu terbabas melanggar pokok kelapa sawit di situ,” katanya.

Bahrin berkata, pemandu lori berkenaan tersepit dan dilaporkan mengalami kecederaan dalaman sebelum disahkan meninggal dunia di tempat kejadian.

Kes tersebut disiasat di bawah Seksyen 41 (1) Akta Pengangkutan Jalan 1987.

Sementara itu Komander Operasi dari Balai Bomba dan Penyelamat (BBP) Kluang Pegawai Bomba Kanan II Shamsul Amri Shahab berkata, pihaknya menerima panggilan berhubung kejadian di Kampung Contoh, Kahang melalui talian MERS999 pada jam 8.58 pagi sebelum mengerahkan anggota dan jentera ke lokasi kejadian.

“Pihak pasukan keluaran operasi (PKO) mendapati kemalangan itu melibatkan sebuah lori pasir jenis Hino yang dipercayai telah terbabas dan melanggar pokok sawit.

“Kemalangan itu menyebabkan mangsa (pemandu) telah tertimbus oleh muatan yang dibawa,” katanya.

Katanya anggota bertindak menarik keluar lori tersebut dengan bantuan sebuah jengkaut dan mengeluarkan mangsa yang tersepit dengan menggunakan peralatan khas.

“Bagaimanapun, mangsa disahkan telah meninggal dunia oleh pegawai perubatan di lokasi sebelum diserahkan kepada pihak polis untuk tindakan lanjut. Operasi ditamatkan sekitar 11.30 pagi,” katanya.—AlHijrah Online


PELAJAR PEREMPUAN MAUT TERJATUH DARI TINGKAT DUA BANGUNAN SEKOLAH

MELAKA: Seorang pelajar perempuan Tingkatan Satu di sebuah sekolah menengah di sini maut selepas dipercayai terjatuh dari tingkat dua sekolah itu hari ini.

Ketua Polis Daerah Melaka Tengah ACP Christopher Patit berkata mangsa ditemukan oleh tukang kebun dalam keadaan terlungkup di kaki lima bangunan sekolah itu pada 2.31 petang.

Beliau berkata siasatan awal mendapati kelas mangsa berada di tingkat dua bangunan sekolah tiga tingkat itu.

“Kejadian dipercayai berlaku di tingkat dua bangunan tersebut selepas pasukan penyiasat menemukan kasut pelajar terbabit di kaki lima aras sama sekolah terbabit.

“Tiada saksi yang nampak mangsa terjun atau terjatuh dan tiada kesan perbuatan jenayah di sekitar kawasan,” menurutnya dalam kenyataan malam ini.

Katanya mayat mangsa dihantar ke Hospital Melaka untuk bedah siasat dan motif kejadian masih disiasat.–AlHijrah Online


TARIKH PERSIDANGAN PARLIMEN DIMUKTAMADKAN MINGGU DEPAN

KUALA LUMPUR: Tarikh persidangan Parlimen akan dimuktamadkan dalam Mesyuarat Jemaah Menteri pada 7 Julai depan.

Perkara tersebut dimaklumkan dalam kenyataan Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan, hari ini.

“Kerajaan Persekutuan sentiasa menjunjung titah pandangan KDYMM Seri Paduka Baginda Yang di-Pertuan Agong dalam semua hal berkaitan pemerintahan negara termasuklah berhubung dengan persidangan Parlimen.

“Sehubungan dengan itu Perdana Menteri selaku Ketua Majlis Parlimen telah memutuskan akan memanggil sidang Parlimen Malaysia secepat mungkin sebelum 1 Ogos 2021,” katanya.

Sebelum ini, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah agar persidangan Parlimen perlu diadakan sebelum 1 Ogos 2021.

Perkara itu dimaklumkan menerusi kenyataan bersama Yang di-Pertua Dewan Negara, Tan Sri Dr Rais Yatim dan Yang di-Pertua Dewan Rakyat Datuk Azhar Azizan Harun yang menghadap Al-Sultan Abdullah.–AlHijrah Online


LORONG GELAP CHOW KIT MULA ‘BERSINAR’

KUALA LUMPUR: Lorong kecil dan gelap di Chow Kit, Kuala Lumpur yang banyak dikaitkan dengan masalah sosial semakin menunjukkan ‘sinar’ dan perubahan ke arah kebaikan.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri menyifatkan perubahan positif itu dikaitkan dengan kewujudan Surau Al-Hijrah di kawasan itu.

“Lorong kecil dan gelap di Chow Kit, mula ‘bersinar’ dengan wujudnya Surau Al-Hijrah sejak beberapa tahun lalu.

“Saya dimaklumkan pelbagai aktiviti keagamaan dijalankan di sini. Ia juga menyebabkan kadar masalah sosial setempat turun,” katanya dalam satu hantaran di Facebook rasminya.

Zulkifli semalam sempat meluangkan masa menyantuni komuniti ‘mak nyah’ yang telah berhijrah dan menyampaikan sumbangan di Surau Al-Hijrah, Chow Kit.

“Kita semua pada hakikatnya masih dalam perjalanan untuk mencapai kemerdekaan hakiki. Sudah pasti ada yang terselamat dan ada juga yang tersadung.

“Apa yang penting adalah saling bantu membantu ke arah kebaikan,” katanya. — AlHijrah Online


AKTIVTI NEELOFA DAN SUAMI DI LANGKAWI DISIASAT

LANGKAWI: Artis dan usahawan terkenal, Noor Neelofa Mohd Noor,32, dan suami Muhammad Haris Mohd Ismail,26, akan disiasat berhubung gambar dan video yang tular memaparkan aktiviti pasangan itu di Langkawi.

Lapor Sinar Harian, Ketua Polis Negara, Tan Sri Abdul Hamid Bador berkata, berdasarkan video dan gambar yang dimuat naik di media sosial pasangan itu didapati melanggar prosedur operasi standard (SOP).

“Apabila keluar sahaja gambar-gambar tersebut, maknanya kehadiran beliau (Neelofa) bersama suaminya itu melanggar SOP yang ditetapkan dan kita akan ambil tindakan.

“Jadi, dalam kes sebegini, wajarnya SOP polis adalah buka kertas siasatan yang mana dia (Neelofa) akan dipanggil untuk dirakamkan kenyataan termasuk berhubung gambar dan video yang viral,” katanya memetik Sinar Harian.

Beliau berkata demikian pada sidang media selepas Majlis Perasmian Seksyen K9 Langkawi Polis Diraja Malaysia (PDRM) di sini, pada Ahad.

Tambah beliau pegawai penyiasat akan mengenal pasti adakah aktiviti yang dilakukan pasangan itu sebahagian urusan perniagaan selebriti terbabit.

Sebelum ini pasangan baru berkahwin itu dilaporkan berada di Langkawi atas urusan kerja seperti dimaklumkan pembekal makanan dan minuman Chatime Malaysia Sdn Bhd.

Pasangan itu dilaporkan sedang melakukan lawatan kerja ke tiga lokasi di zon utara iaitu Sungai Petani dan Langkawi, Kedah dan Kangar, Perlis bagi tujuan pembukaan cawangan baharu. — AlHijrah Online

KREDIT: SINAR HARIAN


ISU LARANGAN BACAAN DOA : 9 INDIVIDU LAGI AKAN DIPANGGIL

KUALA LUMPUR : Polis akan memanggil sembilan lagi individu untuk dirakam percakapan berhubung dakwaan sebuah sekolah rendah di Pulau Pinang melarang bacaan doa pada Majlis Hari Kecemerlangan Pelajar yang diadakan baru-baru ini.

Ketua Penolong Pengarah (D5) Pendakwaan/ Undang-Undang Jabatan Siasatan Jenayah (JSJ) Bukit Aman, Senior Asisten Komisioner Mior Faridalathrash Wahid berkata, pihaknya masih menjalankan siasatan kes tersebut.

“Setakat ini kita sudah selesai merekod keterangan lima saksi membabitkan mereka yang ada semasa majlis berkenaan berlangsung.

“Kita juga telah menerima 10 laporan iaitu satu di Selangor, 1 di Kedah dan selebihnya di Pulau Pinang,” katanya pada sidang akhbar di Bukit Aman hari ini.

Katanya, kes disiasat mengikut Seksyen 505 C Kanun Keseksaan iaitu mendatangkan khianat awam dengan niat hendak mengapi-apikan mana-mana golongan atau kaum untuk melakukan sesuatu kesalahan terhadap golongan lain.

Terdahulu Mior memberitahu siasatan kes berkenaan dilakukan selepas laporan pertama dibuat pada Jumaat lalu.

Satu laporan polis diterima yang mendakwa beberapa individu hadir dalam satu majlis anugerah kecemerlangan pelajar di Sekolah Perempuan Methodist di Pulau Pinang yang menyatakan bacaan doa dalam majlis itu tidak dibenarkan. — SINAR HARIAN


PEMUDA BACA TALKIN BUAT ARWAH NENEK TANPA TEKS TARIK PERHATIAN WARGA NET

KUALA LUMPUR: Video tular seorang pemuda membacakan talkin tanpa teks semasa pengebumian Allahyarhamah neneknya menarik perhatian warga net yang memuji kebolehan lelaki itu.

Menerusi video dimuat naik di aplikasi TikTok, bacaan talkin pemuda itu buat Allahyarhamah neneknya, Maimunah Abdul Hamid, turut membuatkan mereka yang menyaksikan turut sebak dan meruntun hati.

Dalam video tersebut, lelaki itu kelihatan tabah membacakan talkin di sisi ahli keluarga serta saudara terdekat sambil menahan daripada menitiskan air mata.

“Tuan-tuan yang dirahmati Allah, sesungguhnya talkin pada hari ini bukanlah talkin kepada si mati, jenazah, sedangkan talkin pada hari ini, talkin kepada kita semua.

“Mengingatkan kita kepada mati, mengingatkan kita kepada alam akhirat. Berapa ramai orang yang tak sangka dia akan mati esok.

“Anak-anak muda mahu pun orang tua yang sedang bersuka ria yang sedang gelak ketawa di kedai kopi, sedangkan mereka tidak tahu bahawasanya kain kapan mereka sudah pun dipotong.

“Berapa ramai adik-beradik, yang bertelagah, berapa ramai adik beradi berpecah belah, sedangkan mereka tidak tahu esok mereka juga akan menghadap kepada Allah SWT. Seperti mana juga nenek kami, dan juga ibu kami, dia juga tidak tahu bahawasanya dia bakal pergi pada hari ini,” kata lelaki itu.

Video tular itu mendapat jumlah tontonan 4.2 juta selain mendapat komen yang positif serta pujian kerana menunjukkan contoh yang baik untuk anak muda.—AlHijrah Online


BAKAL PENGANTIN TETAP TUNAI TANGGUNGJAWAB MENGUNDI

KUALA LUMPUR: Biarpun perlu segera menghadiri majlis pernikahannya, bakal pengantin Abdul Qayyim Roslan tetap menunaikan kewajipan untuk mengundi pada Pilihan Raya Negeri (PRN) Selangor hari ini.

Pekerja swasta berusia 26 tahun itu yang ditemui di Sekolah Menengah Kebangsaan (SMK) Seri Keramat berkata, dia telah berbincang dengan bakal isterinya untuk melaksanakan tanggungjawab sebagai warganegara Malaysia terlebih dahulu sebelum ke majlis akad nikah mereka.

“Ini adalah tanggungjawab sebagai warganegara Malaysia, jadi amatlah perlu saya lunaskan dahulu amanah ini.

“Sebaik selesai mengundi, saya segera bergerak ke Selayang untuk majlis akad nikah dan persandingan. Bakal isteri pula akan mengundi di sana sebaik tamat majlis kami petang ini,” kata pemuda yang berasal dari Taman Bukit Mulia, Bukit Antarabangsa itu.

SMK Seri Keramat menjadi tumpuan orang ramai hari ini berikutan penyanyi rap terkemuka yang juga calon Pakatan Harapan (PH) bagi Dewan Undangan Negeri (DUN) Lembah Jaya Syed Ahmad Syed Abdul Rahman atau Altimet turut mengundi di sini.

Sementara itu, seorang lagi pengundi bagi DUN Bukit Antarabangsa Chung Wai Choong, 63, yang menghidap polio tidak menjadikan penyakitnya itu sebagai penghalang untuk keluar mengundi.

Dia yang kelihatan menggunakan angkup kaki besi pada kaki kanannya tidak pernah ketinggalan menjalankan tanggungjawab mengundi bagi DUN itu sejak 20 tahun lepas.

“Saya sudah hidap polio ini sejak bayi sehingga membuatkan otot kaki kanan lemah dan tidak berdaya. Tapi kaki kiri saya masih berfungsi dengan baik dan saya tidak mahu lepaskan peluang mengundi walaupun saya berjalan agak lambat,” katanya yang menetap di Kemensah Heights.

Dia yang bekerja sendiri dari rumah turut menasihati orang ramai supaya segera keluar mengundi sebagai menyahut seruan demokrasi.

Kerusi DUN Lembah Jaya menyaksikan pertembungan satu lawan satu antara Altimet dan calon Perikatan Nasional (PN) Sharifah Haslizah Syed Ariffin.

Sementara DUN Bukit Antarabangsa, calon PH Mohd Kamri Kamarudin akan bersaing dengan calon PN Sasha Lyna Abdul Latif dan calon Parti Ikatan Demokratik Malaysia (MUDA) Melanie Ting.–AlHijrah Online


OIC ADAKAN MESYUARAT TERGEMPAR BINCANG INSIDEN MEMBAKAR AL-QURAN DI STOCKHOLM

JEDDAH: Pertubuhan Kerjasama Islam (OIC) hari ini mengumumkan akan mengadakan satu mesyuarat tergempar pada minggu hadapan untuk berbincang mengenai isu membakar kitab suci al-Quran di Stockholm Rabu lepas semasa umat Islam membuat persiapan meraikan Aidiladha.

Menurut OIC dalam kenyataan yang diterbitkan melalui twitter rasminya hari ini, mesyuarat itu akan diadakan di Jeddah di bawah undangan kerajaan Arab Saudi selaku pengerusi OIC.

“Mesyuarat ini akan mengetengahkan tindakan-tindakan yang akan diambil terhadap perlakuan membakar kitab suci al-Quran dan bagi menyatakan pendirian menolak perbuatan keji itu,” kata kenyataan itu.

Pada masa sama, pertubuhan itu turut mengecam sekeras-kerasnya perbuatan cela yang dilakukan oleh beberapa pelampau, dengan niat menimbulkan kebencian, perselisihan dan perkauman.

“Kelakuan ini akan menjejaskan rasa hormat dan keharmonian antara kaum dan ia amat bercanggah dengan usaha antarabangsa untuk menyebarkan nilai toleransi, kesederhanaan dan menolak ekstremisme”, tambahnya.

“Kami berasa kesal atas semua percubaan untuk mencemarkan Al-Quran dan nilai-nilai Islam dan mengesahkan komitmen yang diambil semua negara di bawah Piagam Pertubuhan Bangsa-Bangsa Bersatu (PBB), untuk menggalak, mendorong, menghormati dan mematuhi hak asasi manusia dan kebebasan asas setiap individu di seluruh dunia tanpa sebarang bentuk perbezaan daripada segi kaum, warna kulit, jantina, bahasa, agama, politik atau pandangan, asal negara atau sosial, harta, kelahiran atau status lain.

Dalam nada sama, Liga Dunia Islam (MWL) dan Pengurusan Tertinggi Dua Kota Suci umat Islam turut mengecam hebat jenayah perbuatan membakar al Quran di Stockholm, Sweden.

Malaysia, menerusi Menteri Luar Datuk Seri Dr Zambry Abdul Kadir turut tidak ketinggalan mengutuk sekeras-kerasnya keputusan pihak berkuasa Sweden yang membenarkan tindakan provokatif membakar kitab suci al-Quran pada Rabu (28 Jun) di Stockholm. —AlHijrah Online


PERANAN 14 AGENSI AGAMA PERLU SEIRING OBJEKTIF KELUARGA MALAYSIA

PUTRAJAYA: Menteri di Jabatan Perdana Menteri (Hal Ehwal Agama) Senator Idris Ahmad akan memastikan kesemua 14 agensi di bawah seliaannya sentiasa bersatu sebagai sebuah keluarga untuk menjaga serta meningkatkan kebajikan umat Islam di negara ini.

Jelasnya, selain bertepatan dengan objektif Keluarga Malaysia, konsep tersebut juga dilihat lebih mesra dalam memantau agensi-agensinya melaksanakan fungsi masing-masing sekaligus dapat menyelesaikan isu-isu agama yang dibangkitkan dengan segera.

Ikuti laporan penuh Berita Alhijrah 1 September.—AlHijrah Online


KORBAN BANJIR KINI 46 ORANG, LIMA MASIH HILANG

SHAH ALAM: Jumlah keseluruhan angka kematian akibat banjir yang direkodkan di seluruh negara kini berjumlah 46 orang setakat jam 4 pagi tadi.

Ketua Polis Negara, Tan Sri Acryl Sani Abdullah Sani berkata lima lagi mangsa pula dilaporkan masih hilang.

“Daripada 46 kematian yang direkodkan, 25 kematian adalah di Selangor, 18 kematian di Pahang dan tiga kematian di Kelantan.

“Lima yang masih hilang kita harap dapat jumpa secepat mungkin,” katanya dalam sidang media di Pos Kawalan Tempat Kejadian (PKTK) Taman Sri Muda, di sini, hari ini.

Sementara itu beliau memaklumkan Polis Diraja Malaysia (PDRM) telah mengerahkan 377 anggota di seluruh negara bagi memantau kes pecah rumah dan curi kenderaan.

Tegasnya pihak polis tidak akan berkompromi dengan mana-mana pihak yang sengaja mengambil kesempatan melakukan jenayah ketika negara sedang dilanda bencana banjir. – AlHijrah Online


IBU DAN TEMAN LELAKI DIDAKWA ANIAYA ANAK EMPAT TAHUN

IPOH: Seorang ibu dan teman lelakinya mengaku tidak bersalah di Mahkamah Sesyen di sini atas pertuduhan menganiaya anak lelaki wanita itu yang berusia empat tahun di sebuah pangsapuri di sini, minggu lepas.

A. Kanageswary (ibu), 23, dan S. Uthayakumar (teman lelaki), 26, didakwa melakukan penganiayaan itu sehingga menyebabkan kecederaan fizikal terhadap mangsa lelaki berusia empat tahun, enam bulan di sebuah pangsapuri di Taman Menglembu Impiana Adril di sini kira-kira 4.30 petang, pada 2 Ogos.

Mereka didakwa mengikut Seksyen 31 (1) Akta 611 yang membawa hukuman denda maksimum RM50,000 atau penjara maksimum 20 tahun atau kedua-duanya, jika sabit kesalahan.

Timbalan Pendakwa Raya Evangelin Simon Silvaraj menawarkan jaminan RM15,000 setiap seorang, namun peguam Kelvin Francis memohon jaminan RM3,000 atas alasan kedua-dua anak guamnya menghadapi masalah kewangan dan mahu memulakan kehidupan baharu setelah bercerai dengan pasangan lama.

Kelvin berkata Uthayakumar juga mengalami masalah sakit urat, selain mempunyai tiga anak dan dalam proses penceraian sementara penjamin iaitu ibunya hanya mempunyai RM3,000.

Bagaimanapun, Hakim Ainul Shahrin Mohamad membenarkan masing-masing diikat jamin RM6,000 dengan seorang penjamin dan menetapkan 2 Okt untuk sebutan kes.

Pada 3 Ogos, media melaporkan rayuan sayu seorang kanak-kanak lelaki berusia empat tahun di sebalik jeriji berkunci rumahnya untuk meminta makanan daripada orang ramai, membongkar kisahnya menjadi mangsa dera ibu dan teman lelaki wanita itu.

Kanak-kanak yang ditinggalkan bersendirian dan dipenuhi kesan luka seluruh badan itu, kemudian diselamatkan polis, selepas menerima laporan daripada orang awam.–AlHijrah Online


KESIHATAN TUN M BAIK, TELITI DOKUMEN DAN MENULIS DI IJN

KUALA LUMPUR: Bekas Perdana Menteri Tun Dr Mahathir Mohamad masih mampu melakukan rutin kerjanya walaupun sedang dirawat di Institut Jantung Negara (IJN).

Terdahulu, Mahathir dimasukkan ke IJN bagi menerima rawatan selepas disahkan mengalami jangkitan.

Perkara tersebut dikongsikan menerusi laman Facebook rasminya, malam ini.

“Tun Dr Mahathir Mohamad menulis dan meneliti beberapa fail di wad hospitalnya di Institut Jantung Negara pada Khamis.

“Dr Mahathir dimasukkan ke IJN pada Selasa dan dirawat kerana jangkitan,” katanya dalam satu hantaran di Facebook hari ini.–AlHijrah Online


REMAJA 17 TAHUN LEMAS, SEORANG LAGI HILANG DI PANTAI BATU LAYAR

JOHOR BAHRU: Seorang remaja lelaki lemas manakala seorang rakannya masih hilang selepas mandi-manda di Pantai Batu Layar, Kota Tinggi tengah hari tadi.

Ketua Polis Daerah Kota Tinggi Superintenden Hussin Zamora berkata pihaknya menerima laporan mengenai kejadian itu daripada orang awam pada 1.25 tengah hari.

Beliau berkata makluman awal mendapati kedua-dua mangsa datang ke pantai itu bersama empat rakan lain menaiki motosikal dari Kluang dan kehadiran mereka di situ diketahui oleh ibu bapa masing-masing.

“Orang awam yang berada di lokasi kejadian telah membantu menyelamatkan mangsa pertama iaitu remaja lelaki berusia 17 tahun namun dia disahkan telah meninggal dunia.

“Mayat mangsa telah dibawa ke Hospital Kota Tinggi untuk bedah siasat,” menurutnya dalam kenyataan malam ini.

Hussin berkata operasi mencari dan menyelamat seorang lagi remaja lelaki berusia 16 tahun yang masih hilang telah dihentikan sementara pada 7.30 malam susulan cuaca gelap dan laut dijangka bergelora akibat angin kencang pada sebelah malam.

“Operasi akan disambung semula pada 8 pagi esok,” katanya sambil menambah operasi mencari dan menyelamat itu turut dibantu oleh Jabatan Bomba dan Penyelamat, Angkatan Pertahanan Awam serta Agensi Penguatkuasaan Maritim Malaysia.

Beliau turut menasihati orang ramai yang mengunjungi kawasan pantai bagi tujuan rekreasi air supaya sentiasa peka dengan keadaan sekeliling dan mengambil langkah berjaga-jaga.

“Ibu bapa serta penjaga yang membawa kanak-kanak juga dinasihatkan mengambil langkah sewajarnya agar tidak berlaku sebarang kejadian tidak diingini,” katanya. –AlHijrah Online


PENGANGGUR TIKAM IBU DIREMAN TUJUH HARI

MELAKA: Seorang penganggur direman tujuh hari bermula hari ini sehingga Selasa depan selepas didakwa menikam ibu kandungnya dalam satu kejadian di Kampung Paya Luboh, Tanjung Kling semalam.

Tempoh reman sehingga 12 Julai terhadap suspek berusia 38 tahun itu dikeluarkan Majistret Mazana Sinin.

Perintah reman terhadap lelaki itu dikeluarkan bagi membolehkan kes tersebut disiasat di bawah Seksyen 302 Kanun Keseksaan kerana membunuh.

Semalam, akhbar melaporkan gara-gara mendengar ‘bisikan’, seorang penganggur tergamak menikam ibu kandungnya sendiri.

Ketua Polis Melaka Datuk Zainol Samah dipetik sebagai berkata mangsa yang merupakan pesara guru, Rozizah Md Dom, 63, maut di tempat kejadian selepas ditikam di bahagian kiri dan kanan lehernya oleh suspek menggunakan pisau pemotong sayur dalam kejadian kira-kira 3.05 petang itu. – AlHijrah Online


PENERBANGAN UMRAH TIDAK SEMESTINYA PADA 8 FEBRUARI – NANCY SHUKRI

KUALA LUMPUR: Penerbangan semula jemaah umrah ke Tanah Suci tidak semestinya dilaksanakan pada 8 Februari depan.

Menteri Pelancongan, Seni dan Budaya (MOTAC), Datuk Seri Nancy Shukri berkata, ini kerana terdapat beberapa proses yang perlu dimuktamadkan sebelum penerbangan dapat dilakukan.

“Penggantungan selama satu bulan dari 8 Januari sehingga 7 Februari. Tidak semestinya 8 Februari terbang terus, mungkin kena uruskan prosedur operasi standard (SOP) dan tempahan serta sebagainya.

“Saya tak cakap terus terbang tetapi saya kata boleh bermula. Ada beberapa perkara yang perlu dimuktamadkan,” katanya dalam sidang media pada Majlis Penyerahan Busana Tradisional Malaysia di Putrajaya hari ini.

Menurutnya SOP ibadah umrah telah disediakan pihak MOTAC dan sedang diperhalusi oleh Kementerian Kesihatan.

Semalam, Nancy memaklumkan kabinet bersetuju untuk tidak melanjutkan penangguhan sementara ibadah umrah yang dibuat 8 Januari lalu berikutan penularan jangkitan Omicron. – AlHijrah Online


JAKIM BATAL SAMBUTAN MAULIDUR RASUL PERINGKAT KEBANGSAAN, TUKAR PENGHAYATAN MELALUI TV

KUALA LUMPUR: Jabatan Kemajuan Islam Malaysia (JAKIM) mengumumkan pembatalan sambutan Maulidur Rasul Peringkat Kebangsaan Tahun 1442H/2020M bagi menjaga kemaslahatan rakyat dan membendung penularan pandemik COVID-19.

Pun begitu Timbalan Ketua Pengarah (Operasi) JAKIM, Datuk Abdul Aziz Jusoh dalam kenyataannya berkata usaha menyantuni masyarakat dalam memperingati detik bersejarah kelahiran Nabi Muhammad SAW serta menghayati sirah dan sunahnya diteruskan JAKIM dengan inisiatif norma baharu yang lebih santai melalui program ‘Semarak Cinta Rasul’.

JAKIM ujarnya akan menerbitkan Rancangan Khas Semarak Cinta Rasul yang akan disiarkan pada 28 Oktober, jam 9 malam di TV1.

Menurut Abdul Aziz antara pengisian rancangan khas tersebut ialah bacaan Al-Quran oleh Ahmad Tirmizi Ali, Johan Qari Majlis Tilawah dan Hafazan al-Quran Peringkat Antarabangsa 2014 serta Tayangan video khas Ibrah bertajuk “Muhammad”.

Selain itu rancangan khas berkenaan akan turut memaparkan Tausiyah oleh Menteri di Jabatan Perdana Menteri (Hal Ehwal Agama) Senator Datuk Dr. Zulkifli Mohamad Al-Bakri, pengumuman penerima Anugerah Khas Semarak Cinta Rasul, dan penzahiran doa khas bagi memohon keselamatan dan keamanan Malaysia dari pandemik COVID-19 khususnya, dan kesejahteraan rakyat Malaysia.

JAKIM, kata Abdul Aziz turut menyediakan program sampingan sambutan Maulidur Rasul tahun ini antaranya Kempen Malaysia Berselawat di media sosial yang memberi peluang netizen menzahirkan kecintaan kepada Nabi Muhammad SAW dengan merakam selawat dan memuat naik di media sosial berserta tanda pagar #SemarakCintaRasul serta pertandingan video kreatif berunsurkan nilai-nilai murni dan Rasulullah SAW sebagai suri teladan. — AlHijrah Online


PENGUMUMAN KEBENARAN RENTAS NEGERI BAGI SAMBUTAN AIDILFITRI PERLU DIAWALKAN – ISMAIL SABRI

JOHOR BAHRU: Kementerian Kesihatan (KKM) diminta membuat pengumuman kebenaran rentas negeri lebih awal bagi menyambut sambutan Aidilfitri.

Menteri Kanan (Keselamatan), Datuk Seri Ismail Sabri Yaakob berkata, orang ramai dapat melakukan persiapan bagi menyambut sambutan berkenaan serta memudahkan urusan pembelian tiket pengangkutan awam jika pengumuman dilakukan lebih awal.

“Perkara ini di bawah KKM dan mereka yang akan membuat penilaian risiko,” katanya selepas Majlis Minum Petang bersama warga Pusat Latihan Tempur Tentera Darat (Pulada) di Ulu Tiram.

Sebelum ini, Ismail Sabri memaklumkan ketetapan sama ada rakyat Malaysia dibenarkan merentas negeri pada musim perayaan Aidilfitri hanya akan ditentukan Mei ini.–AlHijrah Online


BAYARAN BPR FASA 3 BERMULA 28 SEPTEMBER

KUALA LUMPUR: Pembayaran Bantuan Prihatin Rakyat (BPR) Keluarga Malaysia Fasa 3 dan rayuan BPR akan dikreditkan ke dalam akaun penerima mulai 28 September 2021 secara berperingkat dan dijangka selesai pada 30 September 2021

Perdana Menteri Datuk Seri Ismail Sabri Yaakob berkata, pembayaran ini akan memanfaatkan seramai 3.6 juta penerima sedia ada kategori isi rumah dan pemohon rayuan BPR yang telah diluluskan, melibatkan peruntukan berjumlah RM2.82 bilion.

“Untuk fasa 3, setiap penerima bakal memperoleh sehingga RM1,400, manakala penerima bayaran rayuan BPR akan menerima sehingga RM2,300 termasuk bayaran BPR tambahan di bawah Program Strategik Memperkasa Rakyat dan Ekonomi Tambahan (PEMERKASA+) bernilai sehingga RM500 bagi setiap penerima, mengikut kategori kelayakan masing-masing iaitu berdasarkan status perkahwinan, jumlah pendapatan isi rumah dan bilangan anak.

“Pembayaran fasa 3 ini adalah penyaluran penuh baki nilai yang sepatutnya diterima penerima BPR dan rayuan BPR untuk meringankan beban mereka,” katanya dalam kenyataan hari ini.

Penerangan lanjut berhubung pembayaran BPR Fasa 3 ini akan diperincikan oleh Kementerian Kewangan.

Ismail Sabri berkata, kerajaan terus komited dalam memastikan kesejahteraan rakyat, terutama kumpulan sasar yang terjejas akibat pandemik COVID-19 sentiasa terbela. – AlHijrah Online


TUMPAHAN PEWARNA KILANG TEKSTIL PUNCA AIR BANJIR BERWARNA MERAH

JOHOR BAHRU: Kejadian air banjir berwarna merah di Kampung Sri Serdang Baru, Tampoi, di sini Khamis lalu berpunca daripada tumpahan sisa pewarna lama dari sebuah kilang tekstil berhampiran kampung berkenaan.

Ketua Pengarah Jabatan Alam Sekitar (JAS) Wan Abdul Latiff Wan Jaffar berkata tumpahan tersebut dipercayai disebabkan hujan lebat serta struktur kilang yang tidak berbumbung selain bekas atau beg penyimpanan pigmen warna sudah reput.

“Siasatan berdasarkan maklumat daripada penduduk kampung mendapati air berwarna merah tersebut berpunca dari sebuah kilang tekstil usang yang terletak berhampiran kampung mereka.

“Pemilik kilang memaklumkan premis berkenaan wujud sejak 1940-an dengan keluasan 8.49 hektar dan tidak lagi menjalankan sebarang aktiviti kerana sudah menghentikan operasi pada tahun 2000.

“Pemeriksaan lanjut mendapati terdapat tumpahan daripada bekas sisa pewarna lama yang ditinggalkan dalam kawasan kilang terbabit,” katanya dalam kenyataan di sini, hari ini.

Pada 30 September lalu, seorang penduduk kampung berkenaan memuat naik beberapa keping gambar di Facebook menunjukkan pekarangan rumahnya dipenuhi air berwarna merah.

Bagaimanapun, Wan Abdul Latif berkata banjir mula surut pada kira-kira jam 4.15 petang, air didapati tidak lagi berwarna merah.

JAS Johor mengeluarkan arahan mengikut Seksyen 31 dan Seksyen 37 Akta Kualiti Alam Sekeliling (AKAS) kepada pemilik kilang supaya kerja pembersihan serta pelupusan segera dilakukan.

“Pihak kilang menjalankan kerja pembersihan dan memindahkan sisa tumpahan. Bangunan itu juga ditutup dengan kanvas sehingga kerja selesai,” katanya.—AlHijrah Online


63 PELAJAR, DUA GURU DI PAHANG POSITIF INFLUENZA

KUANTAN: Seramai 63 pelajar dan dua guru dari 42 sekolah di seluruh Pahang disahkan dijangkiti influenza setakat hari ini.

Pengarah Pendidikan negeri, Datuk Dr Tajuddin Mohd Yunus berkata, daripada jumlah berkenaan, hanya seorang dijangkiti influenza B manakala selebihnya disahkan menghidap influenza A.

Menurutnya, Kuantan merupakan daerah paling ramai pelajar dijangkiti influenza iaitu 28 orang diikuti Cameron Highlands (lapan); Maran (lapan); Pekan (tujuh); Temerloh (enam); Bentong (empat); Bera (dua); Rompin dan Jerantut masing- masing seorang pelajar.

“Dua guru yang dijangkiti influenza adalah dari Pekan dan Cameron Highlands.

“Lapan pelajar dan seorang guru kini masih menerima rawatan di hospital manakala selebihnya dikuarantin di rumah masing- masing,” katanya ketika dihubungi Sinar Harian.

Beliau berkata, peringatan mengenai wabak itu sentiasa diberikan kepada pihak sekolah dan ibu bapa sebagai langkah waspada dan berjaga-jaga.

Beliau turut menasihatkan guru-guru dan pelajar yang tidak sihat agar mendapat rawatan sewajarnya sebelum meneruskan sesi persekolahan.

“Ibu bapa juga diingatkan supaya kuarantin anak mereka yang tidak sihat di rumah bagi mencegah dan mengelakkan penyakit berkenaan merebak lebih meluas,” katanya. — SINAR HARIAN


KERAJAAN TAMBAH RM500 DALAM AKAUN 1 KWSP

KUALA LUMPUR: Kerajaan bersetuju untuk menambah caruman simpanan Kumpulan Wang Simpanan Pekerja (KWSP) Akaun 1 sebanyak RM500.

Perdana Menteri Datuk Seri Anwar Ibrahim berkata, inisiatif tersebut diberikan kepada ahli yang berumur antara 40 hingga 54 tahun dengan simpanan kurang daripada RM10 ribu dalam Akaun 1.

“Program ini akan memberi manfaat kepada hampir 2 juta ahli KWSP melibatkan peruntukan hampir RM1 billion,” katanya semasa Pembentangan Bajet 2023 di Parlimen hari ini.

Kerajaan berharap rakyat yang mempunyai simpanan persaraan yang mencukupi akan terus menyumbang supaya semua lapisan pencarum mendapat manfaat, katanya.-AlHijrah Online


PDRM lumpuhkan kegiatan kumpulan pengganas

KUALA LUMPUR – Polis Diraja Malaysia (PDRM) melumpuhkan kegiatan
kumpulan pengganas yang dianggotai warga Filipina dan tempatan dalam serbuan di
Semporna dan Tambunan, Sabah.

Operasi pada 11 dan 12 Mac ini dilaksanakan Bahagian Counter Terrorism
Cawangan Khas Bukit Aman dengan kerjasama Cawangan Khas Ibu Pejabat Polis
Kontinjen (IPK) Sabah dan Unit 69 Komando PDRM.

Ketua Polis Negara, Tan Sri Mohamad Fuzi Harun berkata, tangkapan
membabitkan 13 suspek yang terdiri daripada 12 warga Filipina dan seorang warga
tempatan disyaki terlibat dalam kumpulan pengganas termasuklah memberi
perlindungan kepada pengganas asing yang bersembunyi di Sabah.

Menurutnya, kesemua ditangkap disyaki menganggotai kumpulan Abu Sayyaf
Group (ASG), kumpulan Maute atau Royal Sulu Force (RSF).

“Tangkapan pertama pada 11 Mac di Semporna, seramai enam lelaki
termasuk seorang warga tempatan berusia 40 hingga 60 tahun diberkas.

“Siasatan mengesyaki empat daripada mereka terlibat dalam
pertempuran bersama-sama kumpulan pengganas Maute di Bandar Marawi, Filipina
pada tahun 2017. Malah turut terlibat memberi perlindungan kepada elemen
kumpulan pengganas Maute serta beberapa warga Timur Tengah yang bersembunyi di
Sabah.

“Dua lagi suspek juga disyaki merupakan anggota kumpulan RSF yang
terlibat dalam insiden serangan di Lahad Datu dan Semporna pada tahun 2013
selain terlibat merekrut anggota baru RSF dengan menjual kad keahlian dalam
kalangan warga Filipina yang menetap di Sabah,” katanya dalam satu
kenyataan, hari ini.

Tambahnya, kedua-dua suspek ini telah melarikan diri ke Selatan
Filipina selepas kekalahan kumpulan RSF. Namun, pada November 2018, kedua-dua
mereka ini telah menyusup masuk ke Semporna untuk mengaktifkan kembali aktiviti
kumpulan tersebut di Sabah.

Mengulas lanjut, serbuan kedua di Tambunan melibatkan lima lelaki dan
seorang wanita warga Filipina berusia 23 hingga 63 tahun.

Katanya, siasatan mendapati seorang daripada suspek yang ditangkap
merupakan pekerja buruh binaan disyaki anggota kumpulan pengganas ASG yang
pernah terlibat di dalam serangan di Bandar Marawi, Filipina.

“Suspek menyusup masuk ke Sabah pada Disember tahun lalu bersama
anggota kumpulan terbabit bagi mengelak daripada operasi ketenteraan pihak
berkuasa Filipina.

“Sementara itu, lima lagi suspek ditangkap kerana terlibat dalam
memberi perlindungan kepada elemen pengganas ASG dan kumpulan Maute yang masih
bebas,” katanya.

Mohamad Fuzi berkata, tangkapan pada 12 Mac pula melibatkan seorang
lelaki Filipina berusia 39 tahun yang juga merupakan pekerja buruh binaan
kerana memberi perlindungan kepada kumpulan pengganas ASG dan kumpulan Maute
yang masih bebas.

“Dengan tangkapan ini, Bahagian Counter Terrorism Cawangan Khas
yakin dapat mengesan dan memburu saki-baki kumpulan pengganas yang bersembunyi
di dalam negara khususnya di Sabah,” katanya.

Kesemua yang ditangkap disiasat mengikut Akta Kesalahan Keselamatan (Langkah-Langkah Khas) 2012 (Akta 747). – SINAR HARIAN


SELEPAS 34 WARGA PALESTIN MAUT, GENCATAN SENJATA DICAPAI DI GAZA

GAZA CITY: Gencatan senjata akhirnya dicapai di Gaza selepas dua hari serangan rejim Israel ke atas wilayah konflik itu sejak Selasa lalu.

Kumpulan Jihad Islam dilaporkan bersetuju menghentikan serangan  selepas Israel bersetuju dengan gencatan senjata dipelopori Mesir.

Jurucakap Jihad Islam, Musab Al-Braim, memberitahu agensi berita Anadolu yang gencatan senjata di Gaza itu bermula 5 pagi waktu tempatan.

Al-Braim berkata pihaknya bersetuju dengan gencatan senjata itu atas permintaan kumpulan-kumpulan pejuang di wilayah itu.

“Gencatan senjata dengan Mesir sebagai orang tengah, dipersetujui selepas penjajah (Israel) tunduk kepada syarat-syarat yang ditetapkan Jihad Islam bagi pihak kumpulan penentang di Gaza,” kata Al-Braim.

Jurucakap tentera Israel, Avichai Adraee turut mengesahkan gencatan senjata itu.

Serangan rejim Israel menyebabkan 34 warga Palestin maut dan lebih 110 cedera.

Situasi tegang di Gaza bermula selepas Israel membunuh komander Jihad Islam, Bahaa Abu al-Atta.

Kumpulan penentang itu kemudiannya membalas serangan udara Israel dengan melancarkan roket. — Terjemahan AlHijrah Online